Jesus Ibarluzea: "Hirien ezaugarriek biztanleen osasunean eragina izan dezaketela dioten ebidentziak daude" - Cristina Enea Fundazioa\n2018/11/19 Agora K2050\nJesus Ibarluzea: "Hirien ezaugarriek biztanleen osasunean eragina izan dezaketela dioten ebidentziak daude"\nDatorren asteazkenean, azaroak 21 Jesus Ibarluzea biologo, psikologo eta osasun publikoko adituak hitzaldia eskainiko du jada bizi dugun klima-aldaketaren aurrean gure hiriak osasuntsuagoak izan daitezen egin beharreko egokitzapenak azaltzeko: "Ciudades saludables ante el cambio climático" ("Hiri osasuntsuak eta klima-aldaketa").\nHiriaren eta osasunaren arteko harremana berandu baino lehen landu beharreko gaia da, ezbairik gabe, are gehiago demografiaren, migrazioen eta baliabide eta energia eskasiaren alorretako erronkei aurre egin behar dien mundu honetan.\nPertsonen osasuna ez da bizi den hiri ingurunearekin zerikusirik gabekoa. Egun, ebidentziak ditugu hiri nahiz auzo bakoitzeko ezaugarriak bertan bizi direnen osasunaren determinatzaileak direla. Hirigunearen ezaugarri jakinek hilkortasunean eta morbilitatean eragiten dute, eragin positiboa edo negatiboa izan dezakete haurren garapen neuropsikologiko eta fisikoan eta erlazio sozialetan eta populazio orokorraren aldarteetan eragiten dute ere.\nHiria eta osasunaren arteko erlazioa atzerapen gehiagorik gabe aztertu eta heldu beharreko gaia da, are gehiago migrazioa, demografia, energia eta klima-aldaketa bezalako erronkei aurka egiten den mundu honetan.\nJesus Ibarluzea biologiaren eta psikologiaren esparruetan eskarmentu handiko profesionala da, baina batik bat osasun publikoan da aditu. Ibarluzeak dio "denbora-tarte laburrean honakoa da aurre egin beharreko arazo nagusienetakoa: biztanleriaren gehiengoa neurri ertaineko edo handiko hiri eta hiriguneetan biziko da". Gauzak horrela, aurreikuspenen arabera, populazioaren %80 hirietan biziko da 2020tik aurrera.\nErrealitate horren aurrean, geure buruari galdetu behar diogu ea beren ezaugarriek bertan bizitzeko leku egoki bihurtzen dituzten hiriak. Ibarluzeak dio "ebidentziak daude diotenak hirien ezaugarriek eragin zuzena izan dezaketela biztanlegoaren osasunean, bai populazio orokorraren osasunean, bai eta haur eta helduenean ere". Hirian diziplina ezberdinek hartzen dute parte, hirigintzatik haratago, hiriak bizigarriago edo ez hain bizigarri egiten dituztenak. Honela, hiriak nola eraiki eta nola antzeman, hiriak nola bizi "ezaguera-esparru anitzekin lotuta dagoen zerbait da", hainbat erakundek hartzen dute parte eta, nola ez, "adituen laguntza beharrezkoa izango du, baina baita herritarrena ere, ideiak, aholkuak eta aukera , soluzio eta alternatiba ezberdinak proposatuko baitut, arazoari aurre egiteko garaian".\n"Zenbait hirigintza-ezaugarrik, oinezkortasunak adibidez, hirian oinez ibiltzeko aukerak alegia, edo konektibitateak, leku batetik bestera joateko gaitasunak, edo eskuragarri dauden garraiobideek edo zerbitzuen eskuragarritasunak, besteak beste, adibidez ariketa fisikoa egitea erraztu edo zaildu dezakete, edo talde edo pertsona ezberdinen artean harreman gehiago edo gutxiago egotea". Eta hori guztia adeitsuak izango diren espazioen eskuragarritasunaren menpe daude, espazio berdeak, jarduera osasuntsuak egiteko aukera gehiago eskaintzen dituzten lekuak, alegia.\nLaburbilduz, asteazkeneko hitzaldian (azaroak 21, 19:00etan San Telmo Museoan), Jesus Ibarluzeak aztertuko du klima-aldaketak, edo emango diren aldaketa guztiek, nola eragingo dieten etorkizun hurbil batean biztanlegoaren gehiegoa bilduko duten hiriei.\nAgroekologian hezitzen: zailtasunak eta indarguneak\nIkastaroak eta taillerrak\t16/11/2019 - 10:00h.\nOrientazioa: kirol berri bat naturan\nIkastaroak eta taillerrak\t19/11/2019 - 17:00h.\nHaziera Ingurumen Baliabideen Etxea\nHaziak erauzteko formazio tailerra\nMontesquieu Eskualdeko Kontser batorioko 24. antzinako zuhaitz eta fruituen jaialdia\nErregai fosilen amaiera 2050. urterako\nElkarrizketak • Nekazal Kultura Eskoletara\n[Jardunaldia] Agroekologia, jasangarritasuna lantzeko giltza\nBioikatz magnetikoa lurreko kontaminazioa ezabatzeko\n2019 Udazkeneko agenda\nHezkuntza Eskaintza 2019/2020\nPrezio publikoak Cristina Enea\nPrezio publikoak Ulia


5.000 euro banatuko ditu Denok Bat Federazioak hainbat erosketa-txarteletan - Mendialdea - Erran.eus\n5.000 euro banatuko ditu Denok Bat Federazioak hainbat erosketa-txarteletan\nTtipi-Ttapa 2019-05-03 13:00\nBaztan, Bera, Lesaka eta Doneztebeko 26 denda biltzen ditu federazioak.\nMaiatzaren 6tik 18ra hiru dendetan 20na euroko erosketa minimoa egiten dutenen artean\nBortz urte beteko ditu aurten Denok Bat Federazioaren giltzariak eta ospatzeko erosketa-bonuak zozketatuko dituzte. Maiatzaren 6tik 18ra hiru dendetan 20na euroko erosketa minimoa egiten dutenen artean 5.000 euroko saria banatuko dute: 250 euroko sei erosketa-txartel eta 500 euroko 2 bale zozketatuko dituzte astero.\nBertan Baztango Merkatari, Zerbitzu eta Ostalaritza Elkarteak, Larun Haizpe Berako Zerbitzu, Merkatari eta Ostalaritza Elkarteak, Lesakako Zerbitzuen Elkarteak eta Doneztebarrak Doneztebeko merkatarien elkarteak elkarlanean aritzeko sortu zuten Denok Bat Federazioa. Bezeroen fideltasuna saritzea zuten helburu eta bide beretik segitzen dute bortz urte beranduago.\nElkarlan horren emaitzetako bat izan zen giltzaria: 2014an federazioaren barne dauden hainbat komertzio eta zerbitzuk bezeroak sartzeko giltzaria atera zuten. Datuak dira giltzariak izan duen arrakastaren lekuko: gaur egun 5.300 giltzari banatuak dituzte eta Baztan, Bera, Lesaka eta Doneztebeko 26 dendetan erabil daitezke.\nGiltzaria duten bezeroentzat deskontuak eta hainbat promozio egin izan dituzte bortz urteotan. Aurten, ordea, haratago joan nahi dute eta giltzariak bortz urte beteko dituela ospatzeko egin dute eskaintza berria: maiatzaren 6tik 18ra guttienez hiru dendetan 20 euroko erosketa minimoa egiten dutenen artean 5.000 euro banatuko dituzte erosketa-txarteletan.\nHori eta gehiago ere eskaintzen dute denda ttikiek: hurbiltasuna, tratu pertsonala, esperientzia, aniztasuna produktuetan, bertako produktuak… Gehiago ere bai, autorik hartzeko beharrik izan gabe bertatik bertara daude, eskura; bezeroari behar duena momentuan eskaintzen diote gehiago erostera bultzatu gabe, eta hainbat ekitaldi antolatzen dituzte negozioari balio erantsia emanez eta bisitariak erakarriz. Aldi berean, milaka lanpostu sortzen dituzte herrietan eta horrek aberastasuna ematen diela herriei. Landa eremuetako herriak ez husteko gakoak dira, bizitasun handia ematen dietelako herriei.\nDenok Bat elkartearen webgunea


Ostiralean hasiko da Arritokietako bederatziurrena - Zumaia - Baleike.eus\nOstiralean hasiko da Arritokietako bederatziurrena\nBaleike 2019-08-28 11:00\nIrailaren 8a Arritokietako Ama Birjinaren eguna da. Aurretik bederatziurrena egingo da Arritokietako ermitan. Bederatziurrena ostiral honetan hasiko da.\nSan Pedro parrokitik adierazi dutenez, Abuztuaren 30etik irailaren 7ra bitartean, goizeko eta arratsaldeko saioak izango dira. Goizez, 07:45ean, errosarioa errezatuko da, eta 08:00etan, eukaristia izango da. Igandetan errosarioa 10:45ean egingo da eta 11:00etan eukaristia, biak ere parrokian. Arratsaldetan, berriz, arrosarioa 18:45ean egingo da, eta eukaristia 19:00etan, Arritokietan. Igandean hitzaren liturgia egingo da ordu horretan.\nIrailaren 1ean, igandean ez dago goizeko bederatziurrenik Arritokietan; parrokian errosarioa egingo da 10:45ean eta eukaristia 11:00etan. Arratsaldean, ArrItokietan, bederatziurreneko ospakizuna eukaristiarik gabe izango da.\nIrailaren 8an, Arritokietako Egunean, 09:30ean eukaristia egingo da Arritokietan, eta 10:00etan parrokian. 11:30ean, berriz, meza nagusia egingo da Arriokietan bertan.\nAstelehenetik larunbatera ez da eukaristiarik izango parrokian, hiletarik ez bada. Hiletaren bat gertatuko balitz, 18:00tan egingo litzateke eta bederatziurrena 19:15ean, Eukaristiarik gabe.\nDoako autobusa eskainiko zaie fededunei ermitara igotzeko. 18:15ean aterako da taxi geltoki aurretik (18:45ean hiletarik egongo balitz). Arritokieta egunean 09:00etan eta 11:00etan aterako da leku beretik.


Manifestazioaren ondorena - Debagoiena - Goiena.eus\nIrati Goitia 2014-01-12 21:58\nSortuko Ibai Redondo eta EAJko Jose Migel Uribarren analisia egiten, biharamunean.\nAtzoko manifestazioak EAJ eta Sortuko kideak batu zituen. Horren harira, bailarako alderdi bakoitzeko arduradunak, Ibai Redondo eta Jose Migel Uribarren, batu ditugu biharamunean, kafe eta egunkarien bueltan atzokoaz eta etorkizuneko urratsez hitz egiteko. Bat datoz biak elkarlana beharrezkoa izango dela esaterakoan. Biharko -astelehena- 'Goiena' paperean irakurri ahal izango dituzue oso-osorik elkarrizketak. Horretaz gain, baita Debagoienetik Bilbora joandako herritarren adierazpenak ere.\nBilboko manifestazioan izan zen Goienako lantalde bat eta bertara joandako debagoiendarrekin izan ziren inkestak egiten. Guztiak batu ditugu biharko Goiena paperean. Horretaz gain, manifestazioan pankarta eraman zuen Deiane Arrieta aretxabaletarrarekin ere izan ziren eta berari eginiko elkarrizketa irakurtzeko aukera ere izango duzue.\nAtzoko manifestazioa elkarlanerako abiapuntua izan zela adierazi zuten bertan batutako alderdi politiko ezberdinetako ordezkariek. Sortuko bailarako arduradun Ibai Redondo eta ardura bera duen EAJko Jose Migel Uribarren elkartu nahi izan ditugu gaur. Beraiekin izan gara kafe bat hartzen eta egunkariei begiratu bat ematen. Atzo euren ordezkariek egin zituzten adierazpenen ildotik mintzatu dira biak eta argi dute elkarlana beharrezkoa izango dela konponbidea eta bakea lortzeko. Guzti hori ere, biharko paperekoan izango duzue.\n19:25ean bukatu da EAJ, Sortu, EA, Aralar, Alternatiba, Geroa Bai, ELA eta LABek deituta eta 'Giza eskubideak. Konponbidea. Bakea' lelopean ...


100 km/h-tik gorako haize boladak iragarri ditu gurean Jaurlaritzak | EITB Eguraldia\n100 km/h-tik gorako haize boladak iragarri ditu gurean Jaurlaritzak\nEguraldiblog: paisaien argazkirik ederrenak\nEuskalmet Euskal Meteorologia Agentziaren arabera, hodeiak ugarituz joango dira asteartean zehar eta oraindik, euria izango dugu hizpide. Zaparradarik handienak Nafarroan espero dira. Haizea ahulago ibili eta aldatu egingo da, hegoaldetik iparraldera. Horregatik, kantaurialdeko eskualdeetan tenperatura jaitsiko da, gutxi bada ere; gainontzeko lekuetan ez da aldaketa handirik espero.


EUSKADI.-Eta Kitto! aldizkariak eta Euskaltelek jaso dute 2008ko Ukan saria berrikuntzan eta publizitatean, hurrenez hurren\nEibarko Eta Kitto! aldizkariak jaso du 2008ko Ukan saria Berrikuntzaren alorrean eta Dimension agentziak sorturiko Euskaltelen kable optikoko kanpainak Publizitatearen alorrean. Gainera, Dermitek klinika dermatologikoaren euskarazko publizitateak aipamen berezia jaso du.\nMiren Azkarate Eusko Jaurlaritzako Kultura sailburua eta Patxi Baztarrika Hizkuntza Politikarako sailburuordea izan dira sariak emateko arduradunak. Ekitaldia 11:00 hasi da Donostiako Victoria Eugenia Antzokiko Club aretoan, Edurne Ormazabal kazetariak aurkeztuta.\nEta Kitto! aldizkariaren izenean Juan Barahona zuzendariak eta Koldo Mitxelena koordinatzaileak jaso dute Ukan saria. Nerea Landa Dermitekeko zuzendariak eta Aitor Markaida Euskalteleko Marketing zuzendariak ere jaso dituzte beren sariak.\nBaztarrikak azaldu duenez, edukien eta egituren etengabeko hobekuntzagatik eman zaio Ukan saria Eta Kitto! aldizkariari. Euskaltelek eta Dermitekek, aldiz, euskaraz pentsatu eta diseinaturiko publizitate kanpainen sormenagatik lortu dute saria.\nHalaber, hizkuntzarentzat hedabideetan bere espazioa aurkitzeak eta berrikuntzak duten garrantzia nabarmendu du Azkaratek. Sarituen lana eskertu du eta lan horren onuradunak, erakunde horiekin batera, euskara eta herritarrak direla gogoratu du.\nKultura sailburuak gogoratu du egiteko gehiago gelditzen dagoela euskarari behar eta merezi duen garrantzia emateko. Gainera, euskararen normalizazioaren prozsesuan ematen diren aurrerapausoak, gizartearen kohesioa alde ematen diren aurrerapausoak direla azpimarratu du.\nBestalde, Baztarrikak berrikuntzaren eta euskararen esparru guztietan eta, bereziki, euskaran moteltasunak apurtzearen garrantzia nabarmendu du, aurrerapenaren pizgarria delako edonoiz.


Code Week 2021 kodearen eta programazioaren Europako astea hemen dago – San Juan Ikastetxea\nAurten ere San Juan Ikastetxeak Europako Kodearen astean edo #codeweek\nZer da Programazio Astea?\nEBren Programazio Astea oinarrizko mugimendu bat da, boluntarioen esku dagoena, eta beren herrialdeetan programazioa sustatzen dute, Astearen enbaxadore gisa. Lotutako ekitaldien antolatzaile guztiak gonbidatzen eta animatzen dira (eskolak, irakasleak, programazio-klubak, liburutegiak, enpresak)\nEdo agintari publikoak) bere egintza codeweek.eu. mapari eranstera.\nProgramazio Astearen helburua\nSormena programazioaren bidez ospatzea\nPertsonak konektatzea …\nZientzia, teknologia, ingeniaritza eta matematikarekiko interesa areagotzea lortzea\n« Adi, harila zuretzat!\nMarea horira gehitzen gara!… »


Gipuzkoan Gazte Tour - gipuzkoangazte\nIkusi ekitaldiak Ekitaldien eskaintza Beste programak\nGipuzkoan Gazte Tour da Gipuzkoan musika eta arte eszenikoen inguruan hainbat ekimen biltzen dituen programa. Gipuzkoako Foru Aldundiarena da, eta beste hainbat eragilerekin elkarlanean garatzen du.\nPrograma orain arte Gaztemaniak izenez ezagutzen zenaren lekua hartzera dator, eta 12 urtetik 25 urtera bitarteko gazteei zuzendua dago. Bere helburu nagusia da kultur programazioa eskaintzea nerabe eta gazteei, ikuskizunaren parte senti daitezen saiatuz.\nAurten Eibar, Arrasate, Zumarraga, Azpeitia, Zarautz, Irun eta Hondarribira iritsiko da programa.\nAgenda: Azken ekitaldiak\nZer aurkituko duzu saio bakoitzean?\nDoako masterclass pedagogikoak\nHerriko kantari bat\nEstatu-mailako edo nazioarteko artista bat


Irekia Eusko Jaurlaritza - Gobierno Vasco :: Gripeak gora egin du Euskadin, baina atalase epidemikotik oso behera dago\nGripeak gora egin du Euskadin, baina atalase…\nDenboraldia hasi zenetik, bederatzi pertsona ospitaleratu dira, eta zazpik larritasun-irizpideak betetzen zituzten\nOsasun Sailak eta Osakidetzak arrisku-taldeetan dauden pertsonek txertoa jartzea zer garrantzitsua den nabarmendu dute: 65 urtetik gorakoak, gaixotasun kronikoak dituztenak eta haurdun daudenak\nGripeak gora egin du Euskadin; 100.000 biztanleko tasa 21,2 kasukoa da. Gaur arte, kopuru hori atalase epidemikotik oso behera dago, aurten 55,7koa baita 10.000 biztanleko. Denboraldiaren hasieratik, gripeagatiko bederatzi ospitaleratzeren berri eman da; horietatik, zazpik larritasun-irizpideak betetzen dituzte.\nHoriek dira Osasun Sailaren eta Osakidetzaren Zainketa Epidemiologikoaren-Mediku Jagoleen Sarearen azken txostenak jaso dituen datuak. Bertan urteko 46. astean erregistratutako jarduera aztertzen da, alegia, azaroaren 12aren eta 18aren bitartekoa, eta bertan egiaztatzen da dagoeneko hasi dela laguntza-eskaera gripearen sindromeagatik. Lehen Mailako Arretaren sarean, 146 kontsulta erregistratu dira azken astean.\nGainera, ospitaleratze larrien kasuen artean, batez besteko adina 73,3 urte izan dira; horietako askok gripea okertzeko arrisku-faktoreak zituzten eta % 66,7k ez zeukan txertoa jarrita.\nOsasun Sailak eta Osakidetzak arrisku-taldeetan dauden pertsonek txertoa jartzea zer garrantzitsua den nabarmendu dute berriro. Horrela, 65 urtetik gorakoak, gaixotasun kronikoak dituztenak eta haurdun daudenak dagokien osasun-zentrora txertoa jartzera joan daitezke, abenduaren 5era arte; izan ere, orduan amaituko da gripearen aurkako txertaketa-kanpaina hau. Osasun-agintariek gogorarazi dute txertoa hartzea norberaren erantzukizuna dela, eta, gaur egun, eskaintzen duen segurtasuna eta eraginkortasuna aintzat hartuta, gripeari aurre egiteko eta gaixotasunak pertsona ahulenetan konplikaziorik ez eragiteko tresna eraginkorrena dela.


UGT, CCOO eta CENek lan-baldintzak Nafarroan negoziatzeko eskubidea langileei ukatzea erabaki dute | LAB SINDIKATUA\nEkintza Sindikala UGT, CCOO eta CENek lan-baldintzak Nafarroan negoziatzeko eskubidea langileei ukatzea erabaki dute\nUGT, CCOO eta CENek lan-baldintzak Nafarroan negoziatzeko eskubidea langileei ukatzea erabaki dute\nLAB eta ELA sindikatuok hainbat kontaktu izan ditugu CEN patronalarekin eta UGT eta CCOO sindikatuekin, negoziazio kolektiboan Nafarroako hitzarmenak ezartzea lehenetsiko lukeen akordio interprofesional bat lortze aldera. Hala, lanketa honek izandako bidearen beri eman dugu gaur Iruñean, komunikabideen aurrean. Hain zuzen ere, nabarmendu dugu UGT, CCOO eta Nafarroako Patronalak jakinarazi digula sindikatuoi ez dutela nahi Lanbidearteko Akordio bat, baldin eta horren helburua estatu-hitzarmenetako baldintza anitzez apalagoak Nafarroatik kanpo uztea bada.\nZapateroren Gobernuaren 2011ko lan-erreformak bide ematen die estatu-esparruko hitzarmenei negoziazio-gai jakin batzuk haientzat erreserbatzeko, eta sektoreko probintzia-hitzarmenetan ezarritakoa guztiz edo zati batez deuseztatzeko. Lan erreforma horretaz baliatzen ari dira UGT, CCOO eta Patronalak estatu-hitzarmenak Madrildik ezartzeko (eraikuntzan, ostalaritzan, metalgintzan, sukaldaritza kolektiboan…). Negoziazio kolektiboaren estatalizazioa dela eta, Nafarroako langileen lan baldintzak nabarmen okertzen ari dira.\nLABek eta ELAk, 2017. urtean, proposamen bat helarazi zieten CENi eta UGT eta CCOO sindikatuei, Nafarroako sektore-hitzarmenak lehenesteko, Madrilen sinatzen direnen aitzinetik. Ez dago beste helbururik langile nafarrei lan-baldintzak erabakitzea uztea baino, Madrilgo esku-sartzerik gabe. Alde horretatik, oroitu beharrekoa da 2017ko urtarrilean LABek, ELAk, UGTk, CCOOek eta Confebaskek tankera bereko akordio bat sinatu zutela EAEn.\nUGTk, CCOOk eta CENek ezetza eman diote LABek eta ELAk egindako proposamenari.\nBi sindikatuok salatu nahi dugu UGT, CCOO eta CENen jarrera hori, langile nafarrei lan-baldintzak erabakitzeko eskubidea ukatu dietelako, baita negoziazio kolektiboa estatalizatzeko bidea urratu ere.\nAzkenik, ELAk eta LABek gure defentsa berretsi nahi dugu lan-baldintzak Nafarroan erabakitzeko eskubidea bermatuko duen negoziazio kolektibo ereduari.


Herri barruan oinez ibiltzea dela egokiena ondorioztatu dute ikasleek - Aretxabaleta - Goiena.eus\nHerri barruan oinez ibiltzea dela egokiena ondorioztatu dute ikasleek\nMirari Altube 2015-04-28 17:02\nAretxabaleta barruko joan-etorrietarako oinez ibiltzea da onena. Horixe ondorioztatu dute Kurtzebarri eskolako 6 eta 16 urte arteko neska-mutikoek, eta atzo, astelehena, udalbatzako kideei jakinarazi zieten. Mugikortasunaren gainean ikasturtean zehar egindako lanaren berri izan zuten Udal ordezkariek, eta etxeko lanak ere jaso zituzten.\nKurtzebarri eskolako 6 eta 8 urte artekoek herriko kaleak behatu dituzte, eta atzo eskatu zuten hainbat kaletan, Santa Kurtzen esaterako, espaloiak eta zebrabideak maila berean jartzeko eta beste batzuetatik oztopoak kentzeko.\nHerritarren ohiturak aztertu dituzte 8 eta 10 urte artekoek. Azbe lantegi alboko bidegurutzean jarri eta hamabost minututan zenbatu zituzten autoak eta horietan zihoazen lagunak. Ondorioa izan zen 101 autotan, 121 lagun zihoazela. Hori horrela, Udal ordezkariei eskatu zieten oinez, bizikletan eta garraio publikoan ibiltzeko samurtasunak eman ditzatela. "Eskolara gehienok oinez joaten gara, beste batzuk patinean eta bizikletan eta oso gutxi autoan", zioen Nere Roldan ikasleak. Herriko komertzioetan erosteko eta herriko zerbitzuak erabiltzeko kanpainak egiteko ere eskatu zuten.\nEzintasunak dituzten herritarren lekuan jarri dira 10 eta 12 urte arteko ikasleak, itsuen eta gurpildun aulkian dabiltzanen lekuan esaterako, eta horrela Aretxabaleta herri irisgarria den aztertu. Oztopo ugarirekin egin dute topo horiek eta eskatu zuten beste batzuen artean, zebrabideak ondo seinaleztatuta egotea, espaloiak zabalagoak izatea hainbat gunetan eta udaletxean igogailua jartzea. "Aurrekontuan sartuta dago igogailuaren proiektua eta gu egon ez arren abendurako jarrita egongo delakoan gaude", jakinarazi zien Ingurumen zinegotzi den Lore Martinez Axpek.\nDerrigorrezko bigarren hezkuntzako ikasleek, ostera, kutsadura aztertu dute. Aireari dagokionez, kutsadura ertaina dagoela Aretxabaletan jakinarazi zieten, eta zarataren kasuan autoen eragina nabarmen igartzen dela herriko zenbait gunetan.\nUdalbatzako kideek adi-adi jarraitu zituzten neska-mutikoen azalpen guztiak. Ikasleek bertsoak abestuta agurtu zituzten agintaldia laster bukatuko duten horiek.


euskaliritarra: May 2005\nJon Aizpurua eta Mari Carmen Odriozola, Euskadi Irratiko esatariak, Leioako Kazetaritza Fakultatean egon dira. 2004-05 kurtsoko Idazketa Irrati eta Telebistan ikasgaiaren bukaeran. Ikasleei zuzeneko esperientzai ezagutzeko aukera emateko, Jotxo Larrañagak aurre-aurreko saioa antolatu du, bere ikasleek, bi kazetarion jakituria iturburutik bertatik edan ahal izateko.\nIrratiaren informazio iturriak azaldu ondoren, teknologiak lan ingurunea nola aldatu/baldintzatu duen azaldu dute. Audientziaren presioa ere azaldu dute, esatarien profesionaltasunean zein eragin duen adieraziz.\nBukatzeko profesionaltasunaren giltzak zehaztu dituzte:\nJakitea oso garrantzitsua da: zure burua jazteko 24 orduz "konektatuta" egon behar dudu (seinale-on?)\nKomunikatzean entzulearen arreta lortu behar duzu: ideiak errepikatuz eta abotsarekin deiak eginez\nOROjakileak ez garenez, umiltasunez onartu behar da gauza guztietaz... ez dakilgula! Ikasteko beraz, kuriositatea piztu, asko irakurri eta irratia entzun (hemengo eta hangoa, publikoa eta komertzialak, geurea eta konpetentzia!)\nNolabait esateko DAUKANARI DARIO! Eta eukitzeko... ikusi eta entzun behar da!\nposted by Josi Sierra Orrantia @ 1:12 AM 0 Comments Links to this post\nAula Media erakundeak antolatuta, Hezkuntza eta Komunikazioa uztartzeko ahalegin berri bat egingo dute Bartzelonan: Educació en Comunicació gaiaren inguruan foro bat.\nIrailaren hasieran izango (6tik8ra)da eta partaidetza bultzatu nahi dute hezkuntza komunitatearen agente guztien artean:\neta Gurasoak (a més de pares i mares)\nposted by Josi Sierra Orrantia @ 12:56 AM 0 Comments Links to this post\nArrigorriaga & Galdakao hain urrun ?\nOso zaila da jakitea zergatik gertatzen den hau Baina errez antzematen da: Galdakaoko berdeguneak eta Arrigorriagakoek ez dute zerikusirik!!\nGaldakaoren inguruan dauden parkeak eta solaserako tokiak oso txarto daude. Hemen ikus dezakezue Lekubasoko presaren azpian dagoena.\nEta arrigorriagakoak, adibidez, ondo zaiduta, jendearen atsedenerako eta hitz batetan esateko GOZATZEKO!\nHorregatik nire galdera da Hain urrun daude bi herri hauek? Kilometrotan ez baina ingurunearen zainketan bai! Eta herritarren atseden-lekuetan ere alde handia dago!\nposted by Josi Sierra Orrantia @ 7:34 AM 0 Comments Links to this post\nSMSak pantailan sartzea, modan jarri da. Telebistako errealizazioa eraldatuko al da?\nposted by Josi Sierra Orrantia @ 7:31 AM 0 Comments Links to this post\nKomunikazioaren inguruan gai asko jorratu daitezke, batipat gaur egun, gure ingurune guztia "tekno-komunikatuta" dagoenean. Baina sakoneko galdera zera da: noren zerbitzuan dago sistema guzti hau?\nHego Amerikan esaterako, korronte funtzionalistari ikuspuntu kritikoa aplikatzen diote, eta Antonio Pasqualiren jarraitzaileek analisi politikoa ere erantsi diote.\nHoni buruz luzeago edo/ta sakonago irakurri nahi baduzu, hementxe daukazu zer pentsa ematen duen testua!\nposted by Josi Sierra Orrantia @ 6:13 AM 0 Comments Links to this post


Arbaizeneako basoaren balioa azpimarratu dute - Irutxuloko Hitza : Irutxuloko Hitza\nArbaizeneako basoaren balioa azpimarratu dute\nKezkatuta daude Morlanstarrak auzo elkartea eta Eguzki talde ekologista. Morlans, Aiete eta Amara lotzen dituen basoa «zikinkeriaz beteta» dagoela ohartarazi dute. Era berean, basoaren ondarea zaintzeko eta babesteko eskatu diote udalari.\nBasoan zegoen kanpaleku bat hustu ondoren, ingurua hondakinez beteta geratu da. (Argazkia: Inaxio Esnaola)\nMorlansko igogailu inklinatuaren eta bidegorriaren eskuinean bidexka bat dago. Zuhaitz eta landareen artetik gora eginez gero sar daiteke Arbaizeneako baso txikira. Ez da sarbide bakarra, baina bai inguruko herritarrek erabili ohi dutena. Duela gutxi arte kanpaleku bat zegoen eremu horretan, eta hondakinez beteta geratu da udalak hustu ondoren. Han topatu dutenarekin larrituta, Morlanstarrak auzo elkarteak eta Eguzki talde ekologistak udalari eskatu diote basoa garbitzeko, landaredia txukuntzeko eta ondarea zaintzeko.\nAuzo elkarteak Arbaizeneako basoa babesteko proiektu bat aurkeztu zuen 2018ko aurrekontu parte hartzaileen prozesuan. Basoa garbitu, zuhaitzak eta ondare ekologikoa katalogatu, txorientzat habiak jarri, ondare arkeologikoa babestu eta bidexka bat egiteko eskatu zuten. «Proposamenak herritarren aldeko boto asko jaso zituen, eta udalak proiektua aurrera eramateko konpromisoa hartu zuen», adierazi du Ana Urrestarazuk, Morlanstarrak auzo elkarteko kideak. Ordea, hiru urte luzeren ondoren udalak ez du abian jarri egitasmoa. «Basoaren egoerak okerrera egin du, ondarearen zati bat hondatu edo desagertu da, eta joera hori eteteko irtenbiderik ez dute jarri», azpimarratu du Urrestarazuk.\nArbaizeneako basoaren ondare arkeologikoari merezi duen balioa emateko eskatu du auzo elkarteak. «Morlanstik Aietera igotzen den igogailuaren eskuinean ondare arkeologikoa dago: harraska bat eta etxola bat. Harraska oso berezia da formarengatik eta garbitzeko moduagatik, eta erabat utzita dago», azaldu du Urrestarazuk. Basoan etxola bat baino gehiago zegoen, eta ura kanalizatzeko balio zuten. Ordea, Arbaizeneako luxuzko etxebizitzak egin zituztelean etxola bakarra utzi zuten. «Etxola honen goiko plaka hautsi egin da eta hura konpontzea premiazkoa dela iruditzen zaigu», ohartarazi du Eguzkik.\nArbaizeneako basoan erreka bat dago, eta horren gainean egin zuen Donostiak bere lehen ur ekarria 1609an. Era berean, hango ura erabili zen Donostiako sutea itzaltzeko 1813an. «Garai batean oso garrantzitsua izan zen Morlanstik zetorren ur hori», nabarmendu du Urrestarazuk. Hain zuzen, garai hartakoak dira harraska eta geratzen den etxola bakarra.\nArbaizeneako basoa 1997an saldu zion Alba familiak Donostiako Udalari. Udalaren esku dagoen hamar hektareako eremuan Txanpon Enea parkea eraikitzeko asmoa du udalak ordutik: Morlanstik, Amaratik eta Aietetik sarbidea izango duen berdegune bat. Hala ere, ez dute ordutik proiektua martxan jarri. Basoaren gaineko eremuan, luxuzko etxebizitzak eraiki dituzte Jose Olaizola kalean, eta promozio berri bati ekingo diote Txanpuene baserria zegoen tokian.\nParkearen proiektuaz harago, basoa txukuntzeko plan bat du mahai gainean udalak. «Bada proiektu bat, Lur Paisajistak enpresak idatzita, egun inolako babes legal edo funtzionalik ez duten aztarna historiko horiek txukun jartzeko. Baina udalak ez du aktibatu, antza denez, diru kontuengatik», azaldu du Eguzkik.


[eiberri.eus] Gorka Errasti izango da Eibarko EH Bilduren alkategaia | Ei! Berriak\n[eiberri.eus] Gorka Errasti izango da Eibarko EH Bilduren alkategaia\nAtzo ospatutako batzarraren babesa jaso du\nGorka Errasti Eibarko EH Bilduko zinegotzia da\nEIBAR.- Atzo, Eibarko EH Bilduk ospatutako batzarrean aukeratu zen hurrengo Udal Hauteskudeetarako alkategaia. Bera Gorka Errasti da, 2015tik Eibarko EH Bilduko zinegotzia dena.\nGorka Errasti Bernedo, 1979an jaio zen Eibarren. Enpresa Zientzietan Diplomatua eta Gizarte Lanean Graduatua da. 15 urte daramatza Eibarko Udalean lanean, Gizarte Zerbitzuetan hain zuzen ere. Beraz, Eibarko errealitatea oso ondo ezagutzen du. Antzerki munduan ere ibilia izan da. Gizarte bazterketaren aurrean tinko azaldu ohi da Gorka, pertsona konprometitua da, beraz. Gizarte parekide, justu eta orekatu baten alde lanean dihardu gaztetatik.\nGaurtik aurrera Eibarko Hauteskunde Batzordeko kidea izango da.


Aritz Muguerzak irabazi du berriro Mendibile Jauregiko horma-irudien lehiaketa - Hiruka.eus\n2017-03-10 18:23 Aritz Muguerzak irabazi du berriro Mendibile Jauregiko horma-irudien lehiaketa\nBerriro ere Aritz Muguerza artista deustuarrak irabazi du Leioako Mendibile Jauregiko Mural Lehiaketako. Oraingo honetan, "Bizkaiko urre koloreko sekretua" izeneko lana aurkeztu du. Iaz, sariketaren bigarren edizioan, "Mahatsa bizirik" horma-irudiaz proposatu zuen. Muguerzak 3.000 euroko saria lortu du; murala hurrengo egunetan margotuko du, apirilaren lehen astean amaituta egon dadin.\nAritz Muguerzak aurkeztutako proposamena. | Ikusi handiago | Argazki originala\nAritz Muguerza deustuarra nagusitu da maila altuko 20 proposamen aurkeztu diren lehiaketan, Mendibile Jauregia elkarteko arduradunen berbetan. Mural-lehiaketaren hirugarren edizioko aipamen bereziak hurrengo artistentzat izan dira: Iker Vázquez Arteche, "(G) Euria" lanagatik; Enara Conde eta Aitziber Igargua, "Iraganaren Islada" proposamenagatik; eta Gabriel Coca Bandrés "Deconstrucción MMXVII" obragatik.\nLehiaketa irabazi duen lanari dagokionez, Muguerzak existitzen ez den hirugarren pisu bat irudikatzen du "Bizkaiko urre koloreko sekretua" obran, Mendibile Jauregiari ikusgaitasun handiagoa emateko. Muralaren ezker aldean aztarna digital handia margotu du, koparen funtzioa egiten duena, eta txakolinagaz betetzen dena. Muralaren erdialdean harri-jasotzaile itxurako mahats-biltzaile bi aurkeztu ditu. Gainera, jauregi historikoa goratu gura izan du, Buchingham Jauregia balitz bezala. Eskuineko aldean, Bizkaiko Txakolina izendapenaren logotipoa ipini du, loredun diseinuan integratuz.


Lan talde indartsu bat sortu dugu – Behargintza\n«Lan talde indartsu bat sortu dugu»\nJesús Martín. El Álamo zurgindegia\n2017. urtetik, BHG-k estrategia bateratuen sorkuntza bultzatzen du. Horrek merkatu eta bezero berrietara heltzea ahalbidetu du.\n35 urtez zurgintzaren munduan murgilduta igaro ostean, gutxi dira Jesús Martín-ek ezagutzen ez dituen sekretuak. Bere aitaginarrebarekin lan egiten hasi zen, eta hau erretiratu zenean, bere emaztearekin batera hartu zuen negozio oparo honen lekukoa.\nHala ere, Jesús pertsona geldiezin bat da, ikasteko aukera guztiak aprobetxatzen baititu. Horietako bat BHG-tik Egurbide proiektuan parte hartzea proposatu ziotenean heldu zen. «Basauriko zenbait zurgindegik hartu genuen parte, eta oso interesgarria iruditu zitzaidan. Izan ere, nire sektoreko beste enpresekin kontaktuan egoteko oso lagungarria izan da», azaldu du. Proiektu hau 2017an hasi zen, eta taldeak estrategia bateratu bat garatu du harrezkero. Honek egurraren enpresak bakarka joanez gero lortuko ez zituzten bezero berriei heltzea ahalbidetu du. «Behargintza-rekin batera lan talde indartsu bat sortu dugu. Honek zurgintzarekin erlazionatuta dauden lan guztiez arduratzen da, eta oso interesgarria da», dio. Denbora honetan, ateak zabaltzen laguntzen duen metodologia bateratu bat sortu dute. BHG-ko pertsonal teknikoak eremu ikerketa nekeza egin du, zerbitzu hau interesgarri aurkituko zuten enpresen bila. Ekintza hau bete eta gero, taldeak garapen agentziaren bidez kontaktatu dituen bezeroei aurkeztu diote bere burua. «Liburuxka orokor bat daukagu, baina parte hartzen dugun enpresa guztion izenekin pertsonalizatuta daude», adierazi du. Horrela, bezeroek altzari, sukalde, leiho, zoru edota material espezifikoen zerbitzuak aurki ditzakete bertan.\nBezeroen beharrak behin ezagututa, Egurbide osatzen duen enpresa taldeak bere zerbitzuak eskaintzen ditu, baita ekintza horiek egiteko ordaindu behar diren prezioak ere. Oso prozesu konplexua da. Izan ere, parte hartzaile guztien laguntza behar izan du. Hala ere, hor daude emaitzak. Enpresa batzuk langile gehiago kontratatu behar izan dituzte proiektuarekin sortutako eskaerei erantzuna eman ahal izateko. «BHG-ren laguntzarekin batzen gara eta xehetasunak limatzen ditugu», argitu du Martín-ek.\nTeknologiak ere aldaketak sustatu ditu. Egurraren enpresek aldaketa horietan daude murgilduta orain. Egurbide Basaurin daukaten presentzia eguneratzeko modu bat izan da. Horietako askok tokiko merkatuan daude ezarrita, eta bertan «lehenago etorri diren bezeroen iritzi eta erreferentziak pisu handia daukate». Gehiengoei ez zaie egoera hau aldatzea interesgarri iruditzen. Izan ere, horrek kostuen igoera suposatuko luke, eta enkarguak betetzeko kilometroek ere gora egingo lukete. Egurbidek enpresa askorentzat oso lagungarria izan da interneteko eta sare sozialetako presentzia hobetu ahal izateko.\nEgurbidek lan egiten jarraitzen du, eta orain sektoreko beste behar bati erantzuna eman nahi dio, zuraren hondakinen tratamenduari, alegia. BHG-k gizarteratze-enpresa batekin harremanetan jarri da gai honi balioa ematea lortzeko.\nNiretzat interesgarria zen proiektu osoa euskaraz egitea →


Marketina eta komunikazioa interesatzen zaizkizu? Hemen da Euskarabildua — Gaztezulo\nMarketina eta komunikazioa interesatzen zaizkizu? Hemen da Euskarabildua\nMarketina eta komunikazioa interesatzen zaizkizu? Hemen da Euskarabildua Ostegun honetan, hilak 26, zita duzu Donostiako Kursaal aretoan. https://www.gaztezulo.eus/albisteak/marketina-eta-komunikazioa-interesatzen-zaizkizu-hemen-da-euskarabildua https://www.gaztezulo.eus/albisteak/marketina-eta-komunikazioa-interesatzen-zaizkizu-hemen-da-euskarabildua/@@download/image/euskarabildua.jpg\nOstegun honetan, hilak 26, zita duzu Donostiako Kursaal aretoan.\nEuskarabilduaren VI. edizioa egingo dute ostegun honetan, hilaren 26an, 09:00etatik 14:00etara. Bertan, teknologia aurreratuak, marketina eta komunikazio esparruak izango dituzte hizpide. “Urtez urte hasten ari den errealitate honen ezaugarriak zein diren eta euskarak zer leku izango duen jakitea garrantzitsua da, baita Euskal Herriko gizartea osatzen dugunok zer nolako etorkizunari aurre egiteko prestatu behar garen ere” azaldu dute. Ametzagainak, Iametzak eta Argiak antolatu dute jardunaldia.\nUrtero bezala, euskara eta teknologia berriak uztartuz, nazioarteko jakintza eta gogoetak ekarriko dituzte Kursaalera. Galdera eta gogoeta hauek abiapuntu hartuta antolatu dituzte jardunaldiak. Erantzunak eta galdera berriak lortuko dituztelakoan:\nNola aldatuko da hemendik 10-20 urtera ekonomia eta gizarte eredua?\nEuskal Herriak nola egingo dio aurre errealitate horri?\nHainbat zientzialarik hartuko dute parte Euskarabilduaren IV. edizioan: Tobias Kammann, Lorea Arakistain, Majken Sander, Mikel Lekaroz, Arantza del Pozo, Christina Stathopoulos, Anaitz Goia eta Arantza de Illarraza.\nEuskarabilduaren VI. edizioko informazio guztia hemen.


Gernika-Lumoko Udala - Gernika-Lumok Turismo kalitatearen "Q" berriztatu du\nGernika-Lumok Turismo kalitatearen "Q" berriztatu du\nGernika-Lumoko Turismo bulegoak berriztatu egin du jarraiko hamabosgarren urtez (2005etik hona). Turismo kalitatezko “Q” ezaugarria “Instituto de Calidad Turística Española (ICTE)” delako erakundeak ematen du. Ezaugarri hau lortzeko 8,82 puntu lortu behar izan dira 10etik; Turismo Bulegoetako Kalitateari buruzko UNE/187003/2008 araua betetzen den kontrolatzen du auditoriak, kalitate, segurtasuna eta profesionaltasuna neurtuz. Azterketan azpimarratutako punturik sendoenetakoa giza baliabideena da.\n“Q” kalitate ezaugarria da turismo erakundeentzat finkaturiko kalitate bereziko lehenengo egiaztapen sistema eta Gernika-Lumon bisitariei eta herritarrei kalitatezko zerbitzuaren alde ekiten zaiola frogatzen du. Are gehiago, 2016an beste aitorpen bat lortu zuen, hau da, Kudeaketa Aurreratuaren Diploma, Eusko Jaurlaritzak ematen diena EUSKALITen Kanpo Kontrasterako zerbitzua jasotzen duten erakundeentzat eta frogatu egiten du Kudeaketa Aurreratua osatzen duten elementuak garatzeko konpromisoa dagoela.\nUdalerriko turismo baliabideak dastatzeko bisitari kopuruak oso arrakastatsua izan da 2018 urtea. Gehien bisitatuaa, Junta Etxera, 150.000 bisitari joan dira; Bakearen Museoak jarraitzen dio, berau ere kopuru gero eta handiagoarekin 51.000 bisitari izanik, 2017an baino 3.000 gehiago. Turismo bulegoari dagokionean, 78.000 mila pertsona baino gehiagori eskaini dio arreta; horietatik 20.000 taldetan hurreratu da, 2017an baino taldeetan etorri zirenak baino %22 gehiago. Honako igoeraren arrazoia lotutako dago bus diskrezionaletarako monumentu gunetik aparte mugatu den lekuarekin. Bestalde, turismo bulegotik igaro diren bisitarien %38a erbestekoak izan dira (30.000 pertsona), iaz baino %1,46 gehiago. Honako datua bat dator Euskadin erbestetik datozen turista kopuruaren igoerarekin.


‘Non dago Mikel?’ film-dokumentala Ipar Euskal Herrian ikusgai | Basque Country | KAZETA\n‘Non dago Mikel?’ film-dokumentala Ipar Euskal Herrian ikusgai\nMikel Zabalzaren kasua lantzen duen film-dokumentala Lapurdi, Baxe Nafarroa eta Xiberoko zortzi zinema geletan emanen dute. Lehen hitzordua urriaren 27an izanen da Hendaian.\nIruñeko Katakraken aurkeztu zuten iaz 'Non dago Mikel?' dokumentala. © Idoia ZABALETA/FOKU\nAmaia Merino eta Miguel Angel Llamasek zuzendu duten ‘Non dago Mikel?’ film-dokumentala Ipar Euskal Herriko zinema geletan ematen hasiko dira aste honetan berean. 79 minutu irauten duen lanak Mikel Zabalzaren kasua du ardatz.\nGazte orbaizetarra 1985ean ETAko militante batekin nahasi eta atxilotu zuen Guardia Zibilak. Hogei egunez desagerturik egon zen Zabalza, Bidasoa ibaiko uretan hilik atzeman zuten arte. Bertsio ofizialak zion atxiloaldian ihes egin zuela, baina bai familiak bai euskal jendarteko sektore anitzek ere ez zuten sinetsi. Are, familiak argi du Intxaurrondoko kuartelean torturatua hil zela Zabalza, baina ez da inoiz epaiketarik eta zigorrik izan kasuaren inguruan.\nAurtengo otsailaren 22an, ‘Publico’ agerkari digitalak Alberto Perote CESIDeko zuzendari ohiaren eta Pedro Gomez Nieto guardia zibil izandakoaren arteko elkarrizketa baten grabazioa argitaratu zuen. Azken hori ziur mintzatzen da Mikel Zabalza Intxaurrondoko kuarteleko itaunketan hil zela erratean.\nAzaroan 26an 36 urte beteko dira Mikel Zabalza atxilotu zutenetik eta bere familiak egiaren bila jarraitzen du, Lourdes Zabalza bere arrebak iaz KAZETA.EUS atariari eskaini elkarrizketan baieztatu zuen gisan: “Mikeli dolua egiteko, egiaren zain gaude 35 urte eta gero”.\nIpar Euskal Herriko proiekzioak\nFilmaren egileak presente direla, hauek dira Lapurdi, Baxe Nafarroa eta Xiberoko zortzi emanaldiak:\n- Hendaian, urriaren 27an, 20:30ean, Les Varietes zinema-gelan.\n- Getarian, urriaren 28an, 20:30ean, Getarienea zinema-gelan.\n- Donapaleun, urriaren 30an, 20:30ean, Saint-Louis zinema-gelan.\n- Kanbon, urriaren 31an, 18:00ean, L'Aiglon zinema-gelan.\n- Hazparnen, azaroaren 1ean, 20:30ean, Haritz Barne zinema-gelan.\n- Donibane Garazin, azaroaren 2an, 20:30ean, Le Vauban zinema-gelan.\n- Baionan, azaroaren 11an, 18:00etan, Atalante zinema-gelan.\n- Maulen, azaroaren 14ean, 18:00etan, Maule Baitha zinema-gelan.


Haurduntza eta osasun laborala, aitzakiarik gabeko lotura | Revista\n: Haurduntza eta osasun laborala, aitzakiarik gabeko lotura\nEnpresek emakume haurdunen osasuna babestu behar dute: horrela agertzen da haurdunaldi edo edoskitzaro naturalean oinarritutako despidoaren baliogabetasuna xedatzen duen Berdintasunaren eta Familia eta Laneko Bizitza Uztartzearen Legean\nNegarrak, haurtxoak hertsaturiko insomnioa eta eguneroko zereginekin jarraitzeko ardura dira, dudarik gabe, amatasunaren aurpegi itsusia. Tentsio hori etxetik kanpora dabiltzan emakume askok nozitzen dute -batzuek, haurdunaldiko lehen asteetatik bertatik- lan-eginkizunen ezagugarriak medio, beren osasuna okertzen ari dela ikusten baitute. Halaz ere, ohartaraz dezagun, haurduntza eta lana, oro har, ez dira elkartezinak. Muga bakarra, izatekotan, emakumeak edo jaiotzear dagoen haurtxoak nozi litzaketen arrisku fisiko edo psikologikoak izan beharko lirateke, baina inola ere ez, oraino ere emakume haurdun ugarik pairatzen duten laneko presio erraldoia. Horrelako egoerak prebenitzeko neurriak ez hartzekotan, faktore bi horien batuketaren ondorioz, koadro patologikoak osatu eta ama-umeak kalteturik gerta bailitezke.\nAdituen iritziz, lanean dabiltzan emakume haurdun askoren arrisku-faktore behinena haurduntza bera da. Madrina Fundazio espainiarrak egin eta joan den martxoan Europar Batzordeari igorri zitzaion azken txostenean salatzen denez, erakunde horrek artaturiko hamar emakumetik bederatzik, azkenean, mobbing jasaten du lantokian. Fundazio horrek Espainian artatzen dituen 100.000 emakumeetatik 70.000 haurdun daude. Txostenean irakurtzen denez, haurdunen %25 lanetik kanporatuak izango dira haurdunaldian edo, lanean sartu ondoren, amatasun baja amaitutakoan edo lan-jardunaldiaren murrizketa eskatzean.\nLan esparruan emakume haurduna babesten du Legeak eta, bai sendagileek bai psikologoek, haurduntza eta lana uztartzea komeni dela diote denek. Laneko errutinarekin segitzeak forma fisikoa eta psikologikoari eusten laguntzen duela egiaztatu dute azterketa askok, haurduntzari aurre egiten laguntzen baitu, egoera berezi horretara soil-soilik so egon ordez. Garai horretan ohiko ekarpen ekonomikoa egiteko ez ezik, emakumeak aktibo irauteko aukera ere ematen du lanean jarduteak.\nLehen hiruhilekoa, aurreneko asteak bereziki, funtsezkoa da jaioko den haurtxoa ongi gara dadin. Halaz ere, etapa horretan emakume askok haurdun daudela ez dakitenez, ez dituzte babes-neurriak hartzen hasiera-hasieratik.\nAldi horretan oinarrizko prebentzio-neurriak muturreraino bete behar dira, ondorio teratogenikoak (fetuaren malformazioak) nozitzeko edo abortatzeko arriskua larriagoa baita. Zeregin fisikoak egitea, zutik luzaro egotea, txandakako edo gauezko lanetan jardutea, estres maila handiak jasatea edota toxiko izan litezkeen substantziez inguratuta egotea arrisku-faktore larriak izan litezke eta, esan gabe doa, horien aurrean erreakzionatu beharra dago, molestia edo arrisku seriorik nozitzekotan. Arrisku horien eragina sendagileak berretsi edo baztertuko du.\nBigarren hiruhilekoan, aurrekoan zeuden arriskuak arindu bai baina ez dira desagertuko. Sasoi lasaia da hau, arriskudun haurdunaldietan eta egoera laboral konplexuetan izan ezik.\nAzken hamabi asteetan, berriz, jarduera profesionala etetea aholkatzen dute adituek. Azken tarte honetan esfortzua pairaezina bihurtzen zaio haurdunari, are esfortzu fisiko txikiko lanetan dihardutenentzat ere. Horrela dagoen emakumeak ezin ohi ditu lan jardunaldi luzeak jasan, dela neke fisikoagatik, dela emozionalagatik.\nEmakume haurdunak hamaika oztopo eta eragozpen gainditu behar ditu lanpostuan. Horietako batzuk begi-bistakoak badira ere, bat eta bi baino gehiago oharkape pasatu ohi dira eta horrexegatik plazaratu dira aspaldi honetan haurdunaldian agertzen diren arriskuak zehatz-mehatz deskribatzen dituzten dokumentu ugari. Esanguratsuenetako bat Ginekologia eta Obstetriziako Elkarte Espainiarrak (GOEE) egin eta Gizarte Segurantzaren Institutu Nazionalak sustaturiko “Guía para la prevención de riesgos durante el embarazo, y la lactancia y Orientaciones para la valoración del riesgo laboral y la incapacidad temporal durante el embarazo” da.\nArriskuak ugariak eta era askotakoak direnez, hobe du emakume bakoitzak, bere lanpostuaren ezaugarrien arabera, informazioa eskatzea. GOEEren dokumentuan argi eta garbi zehazten da lanbide bakoitzean diharduenak zenbatgarren astean utzi behar dion lan jarduerari baina, horrez gainera, langile haurdunak espezialistaren kontsultara ere joan beharko du. Haurdunak jasan beharreko lan arriskuak ez ezik, erditzearen aurreko arrisku klinikoak ere (gaitz kronikoak, arnasketa edota hezur eta junturetako arazoak, etab.) baloratuko ditu sendagileak, horietako batzuk haurduntzak areagotu egiten dituelako. Hona hemen arriskuen ohiko sailkapena:\nFISIKOAK: talkak, bibrazioak, era batzuetako mugimendu, postura eta higidurak, zama astunak eskuz maneiatzea, hotsa, erradiazio ionizatzaileak eta ez ionizatzaileak, hotz eta bero handiak, neke mental eta fisikoa. Odontologo eta industri sektorean dabiltzan langile emakumeak dira honelako arriskuen adibide argienak.\nBIOLOGIKOAK: zitomegalobirusak, errubeolak, toxoplasmosiak, herpesak, sifilisak eta B hepatitisaren birusak infektatzeko arriskua da denetan behinena. Osasun eta albaitaritza sektoreetako profesionalak eta haurren zaintzan dihardutenak dira arrisku hauek gehien nozitzen dituztenak.\nKIMIKOAK: minbizia tratatzeko botikak eta beste hainbat substantzia, hala nola artsenikoa, bentzenoa, karbariloa, merkurio organikoa, dietilestilbestrola, gas anestesikoak, hidrokarburo kloratuak, karbono-monoxidoa, pestizidak organofosforatuak, dimetilo-sulfoxidoa eta hainbat produktu disolbatzaile, berniz, pintura, metal eta gainerako toxikoak, medikuntza-bibliografian haurdunarentzako arriskutsutzat jasoak. Nekazaritza, osasun eta eskulangintzazko lanbideetan, berriz, arrisku larriena ohi dago.\nGIROKOAK: atmosfera eraldatutako lan giroan dihardutenek nozitu ohi dituzte (azafatek, adibidez), gauezko edo txandakako ordutegietan, batik bat. Horrelakoetan, ahal den guztietan, haurdunari eguneko txanda jarri behar zaio.\nPSIKOSOZIALAK: honelako arriskuetan nagusietako bat estres laboral bizian, ordu luzetan edo bakardadean aritzea da.\nERGONOMIKOAK: beti zutik, beti eserita edo hertsaturiko posturetan jardutearren.\nAma eta fetuaren osasunean arrisku laboralek berebiziko eragina izan dezakete. Bat-batean abortatzeko, haurdunaldia amaitu aurretik erditzeko, jaioberriak malformazioak (erbi-ezpaina, ahosabai arraildua edota muin-hodian akatsak) agertzeko edo, areago, fetua hiltzeko arriskuak, adibidez, zuhurtziaz jokatzea agintzen du. Era berean, lanean emakume haurduna behar bezala ez babesteak berehalako ondorio horiek ez ezik, haurra jaio ondoan eta haurtzaroan ere izan dezake ondorerik: garuneko tumoreak,minbizia edota leuzemia, esate baterako.\nNori kontsulta egin?\nBere egoera laboralak bere osasuna edo fetuarena kalte diezaiokeela susma dezakeen emakume haurdun orok bere ohiko sendagileari kontsultatu beharko lioke: horrek erabakiko du emakumeari aldi baterako baja laborala eman behar zaion edo, bestela, haurdunaldiak irauten duen bitartean edo lanerako ezintasun iragankorra aitortu behar zaion.\nFamili sendagileak erabakiko du hori, kausa medikoa baldin bada; horrela gertatzen da, adibidez, haurdunak lunbalgia edo ziatika nozitzen duenean. Ginekologoak baja laborala emango du kausa obstetrikoa atzematen badu (haurdunaldian odol galerak izatea edo umea haurdunaldia amaitu aurretik jaiotzeko arriskua, esaterako). Laneko sendagileak edo enpresako lan-osasuneko unitateko fakultatiboak -bera haurdunaldiko mediku protagonista izan ohi ez den arren- deliberatuko du arriskudun lanbideetan (hala nola industria kimikoan edo eragile kaltegarrien aurrean egon behar dutenak) diharduten emakumeei baja laboral eman behar zaien edo beste departamentu batean ipini behar diren haurdunaldian.\nHaurdun dagoen langileak bere egoera enpresari jakinarazi behar dio. Erakundeak babestu egin behar du, langileak nozi ditzakeen arriskuak identifikatuz eta komeni zaizkion baldintzetan, ordutegian edota lanpostuan jarriz. Kasu larrienetan, haurdunaldian edo edoskitzaro naturalean arriskuaren ondoriozko kontratua eteteko aukera ere aztertu beharko litzateke; horrelakoetan emakumeak diru-laguntzarik tramitatu ahal izango luke. Horiek direla eta, bi egoera-mota bereiziko ditugu:\nKontingentzia arrunten ondoriozko aldi baterako ezintasuna\nEgoera honetan haurdunaldiaren bilakaera problematikoa izan da, haurduntzak berezko arriskua edo arrisku generikoa duelako. Haurdun dagoen langileak gaixotasun arruntagatiko aldi baterako ezintasunaren diru-laguntza jaso eta, horrela, azken soldataren %75 kobratuko du. Iraupen laburreko subsidio horiek haurra jaio arte irauten dute; orduan amatasunagatiko baja (egun, 16 astebete) hartuko du emakumeak.\nKontratua etetea eta haurduntza arriskutsuagatiko subsidioa\nHorrelako egoeretan, haurdunaldiaren eboluzioa normala izan bada ere, haurduntza edo edoskitze naturala arriskuan jartzen duena lanarekin loturiko kausa bat da. Enpresak arriskurik gabeko lanpostuetan aritzeko aukera ematerik ez duenean, haurdun dagoen langileak kontratua eten eta haurdunaldian edo edoskitzaroan subsidioa (ohiko soldata osoa) kobratzeko eskubidea izango du.\nEmakume haurdunak lanpostuan bete behar dituen aholkuak\nEsfortzuak, mugimendu errepikatuak eta kargak altxatzeari, ahal dela, saihets egitea.\nLana eserita egiten duenak, tarteka zutitu eta oinez ibili behar du, zirkulazioa aktibatzeko.\nLana zutik egiten duenak, tarteka eseri eta oinez ibili behar du, nekea arintzeko eta hankak karga ez dakizkion.\nAhal den guztietan, ura edan eta zizka-mizka nutritiboak hartzea.\nLana dela medio, ez egin txanda-pasa janariei.\nLaguntza ergonomikoak eskatzea, hala nola oinak altxatzekoa, aulki eta teklatu egokiak, bulegoan postura estatikoak eta errepikatu beharreko mugimenduak hobeki pairatzeko.\nGauezko lanari, lanaldi luzeei eta aparteko lanorduei saihets egitea.\nZeregin estresagarriak, ahal denean, beste norbaitengan delegatzea.\nKontrol ginekologikoak egin beharraz enpresa informatzea.\nLuzapenak, erlaxatze eta arnaste ariketak egiteko tarteak hartzea.\nLege aldetiko laguntza\nEmakume haurdunari zor zaizkion eskubideak hainbat legek babesten dituzte: 1986ko Osasunaren Lege Orokorra, Laneko Arriskuen Prebentzioari buruzko 31/1995 Legea, Lanean dabiltzan Pertsonen Lan- eta Familia-Bizitzak Uztartzeko 39/1999 Legea, haurdunaldian barrenako arriskuengatiko eta amagatiko Gizarte Segurantzaren prestazioak arautzen dituen 1251/2001 Errege Dekretua eta emakume eta gizonezkoen arteko egiazko berdintasunari buruzko 3/2007 Legea, besteak beste.\nLaneko Arriskuen Prebentzioari buruzko Legeak xedatua duenez, ahal denean, lan-arriskua duen langile haurduna enpresa barnean lanpostuz aldatua izan behar da; hori ezinezkoa balitz, lan-kontratua eten eta emakume horri haurdunaldian dagokion arriskuagatiko subsidioa erdiesteko tramiteak egin daitezen.\nBerdintasunari eta Lanean diharduten Pertsonen Lan- eta Familia-Bizitzak uztartzeari buruzko Legeak xedatua du haurduntzagatik edo edoskitze naturalagatik emakumea enpresatik kanporatzeak baliorik ez duela. Era berean, lana eteteko eta aldi baterako ezintasuna arautzen duen oinarriaren %100erainoko prestazioa jasotzeko eskubidea izateko kausatzat haurdunaldian eta edoskitzaroan arriskurik izatea dela onartzen du.


Sopela ala Sopelana? | ahotsaskea\n← Enplegu duinen eta eskubide sozialen alde\nZer da Parot doktrina? →\nPosted on 2013-10-06\tby Aitor Oviedo\nSopelako Udalak lehen urratsak eman ditu udalerriko izen ofiziala ‘Sopelana’ izatetik, Euskaltzaindiak araututako Sopelara aldatzeko.\nSopela, Kantauri kostaldean kokaturik dagoen udalerria da, Bilbotik 21 kilometrora. Bizkaiko herririk zaharrenetariko bat da, eta 60ko hamarkadaren amaieran, Sopelako biztanleria gehienak nekazaritzan jarduten zuen. Hala ere, horretako zati txiki batek Plentziako edota Butroiko industrietan egiten zuen lan. Baina 1960-1975 urte bitartean, biztanleriak gorakada handia izan zuen, eta herri txiki honen kultura eta ohiturak aldatuz joan ziren.\nAskotan, toki batean xehetasun antzinakoenak ezagututa ere, herri baten etimologia zein den jakitea zaila da. Modu horretan, Sopelaren etimologiari buruzko informazioa eman zigun lehen pertsona Juan Ramon Iturriza eta Zabala historialaria izan zen. Bere “Historia General de Vizcaya” liburuaren barruan, 49.atalburuari honako hitz hauekin eman zion hasiera: “Itsas aldera ikuspegi ederrak dituen goragune batean kokatzen da Sopelanako Elizatea…”. Horregatik, uste da bera izan zela ‘Sopelana’ izena erabili zuen lehen historialaria. Baina, Iturrizaren lanari, oharrak eta aurkibidea erantsi zizkion Angel Rodriguez Herrerok, eta liburu horretan ematen diren etimologia datuekin kontuz ibili behar dela ohartarazten digu.\nTxopek eraikitako lekua Koldo Mitxelena irakasleak, ‘Sopelana’; ‘Txopel-ana’, ‘Lope’ izenaren eratorpen txikigarria bezala osatutzat ematen du, XV.mendetik euskal izendegian egongo litzatekeena, edo, beharbada, aurrez erabilia izan zena. Sabino Arana Goirik, “Tratado Etiologico de los Apellidos Euskerikos” idatzi zuenean (1895eko Apirilaren 24ko “Bizkaitara”, 25 zenbakia) ‘Txope’ izena ‘Lopecito’ hitzaren euskarazko ordaina dela esaten du. Jatorriz, izen arrotzak badira ere, bere egitean, bere idazkeran, aldakuntza jasan zuten, euskarazko era hartuz. Inolako aldakuntzarik jasan ez dutenak, ezin dira euskal izen gisa hartuak izan, bere gaztelaniazko izaera osorik gorde dutelako. Koldo Mitxelenaren esanetan, -‘ana’ atzizkiak, eraikitako biztanle-guneak dituen lekua esan nahi du. Ondorioz, Sopela herri-izenak “Txopek (Loperen txikigarria) eraikitako lekua” esan nahiko luke. Beraz, ‘Txope’ horren aipamena izan daiteke ‘Txopelana’.\nAntzinako agirietan “Zopelana” izena agertzen da Brockporten New York-eko Estatuko Unibertsitateko hizkuntza modernoen Katedradun Grace de Jesus Alvarez emakumeak –‘ana’ atzizkiaren esangura berresten du; horregatik, ‘Lope’ izenari buruz egiten den aipamena kontuan hartzekoa da.\nBestetik, agirietan idatzita ikus daitekeenez, Sopelaren beste jatorri bat ere aurkitu dezakegu “Zopelana” moduan.\nProzesuaren aurrekariak eta Euskaltzaindiaren babesa\n2012ko azaroaren 29an, Saioa Villanueva Sopelako alkateak, Euskaltzaindiari gutun bat bidali zion, udalerriko izen ofizialarekin lotura zuten txosten guztiak udalean jasotzeko asmoz. Euskaltzaindiak, dokumentazio guztia bidali zuen, eta udalerriko izen zuzena ‘Sopela’ dela berretsi zuen. Hortaz, Sopelako Udalbatzak izen aldaketarako prozedurarekin hastea erabaki zuen, eta proposamena Euskara, Hezkuntza eta Kultura Batzordean aurkeztu zuten pasaden urtarrilaren 21ean.\n2013ko otsailaren 28an, ohiko udalbatzaren gehiengo absolutuak, udalerriko izen ofizialaren aldaketako prozedurarekin hastea erabaki zuen. Ondorioz, herriko izena euskararen erabileraren araudira egokitzeko prozesua martxan jarri zen.\n1979. urtean, Euskaltzaindiak osatutako ‘Euskal Herriko Udalen izendegian’, Euskaltzaindiak onartu eta gomendatu zuen herriaren izena ‘Sopela’ zela.\nHandik urte batzuetara, 1986. urtean, erabaki hori Euskal Herriko Euskal Autonomia Erkidegoko herrien izendegian berretsi zuen.\n1987. urteko urriaren 28an, Onomastika Batzordeko Idazkari eta Euskaltzaindiko Lehendakari ordeak, Jose Luis Lizundiak, irizpena eman eta Sopelara bidali zuen, Sopelako Udalerriaren izenean, euskal era akademikoa ‘Sopela’ dela argituz, ‘Sopela’ delako eskualdeko euskaldunek herria izendatzeko erabili duten betiko forma, toponomastikaren arau orokorrari jarraituz. Beraz, bokalen arteko ‘n’-a orain dela asko galdu zen.\nAzkenik, 1997. urtean, Euskaltzaindiak irizpen berri bat eman zuen aurrekoa berretsiz, baina garaiko Sopelako alkateak (EAJ), Imanol Garaik, alde batera utzi zuen, ez zuelako udalerriaren izena aldatzeko asmorik.\nSaioa Villanueva, Sopelako alkatea: “Bertakoak direnak, txikitatik Sopela deitu diote herriari, eta ez Sopelana”\nOrain arte zergatik ez da proposatu izen aldaketa egitea ?\nAurreko alderdiak ez zuen izenik aldatu nahi, baina 2011ko hauteskundeetan Gobernu aldaketa bat egon zenez, honen inguruko lanketa bategiten hasi ginen gure kabuz. Euskaltzaindiari Sopelari buruzko informazio guztia eskatu genion, eta, azkenean, udalbatzak izen aldaketaren proposamena onartu egin zuen. Orri ofizialetan ‘Sopelana’ jartzen du oraindik ere, legez, hori jarri behar duelako. Prozesu administratibo guztietan bezala denbora asko behar da izenaren aldaketa burutzeko, bi urte irautera hel daiteke.\nZergatik aldatu nahi duzue herriaren izena?\nGure hizkuntza euskara denez, herri euskaldun batek izen euskaldun bat izan beharko lukeela uste dugu. Bertakoak direnak, txikitatik Sopela deitu diote herriari, eta ez ‘Sopelana’, nahiz eta azken urteotan ia-ia derrigorrezkoa bihurtu den ‘Sopelana’ deitzea. Euskaraz, herri honen izena Sopela izan da betidanik, eta Euskaltzaindiak ere horrela azaltzen du.\nEusko jaurlaritzaren babesa izan duzue prozesua martxan jartzeko.\nEuskaltzaindiarekin batera lana nahiko aurreratuta genuen. Hala ere, esan beharra daukat Eusko Jaurlaritzak bidali zigun gutun horrek indar gehiago eman zigula, bere babesarekin askoz errazagoa izan zelako aurrera egitea.\nKasu honetan ez da galdeketarik egin, herritarren iritzia zein den kontuan hartzeko.\nUrte askotako aldarrikapena izan denez, proposamena zuzenean udalbatzarrean aurkeztea erabaki genuen, denbora alferrik ez galtzeko. Galdeketa bat egin zitekeen, baina kontuan izan behar da Sopelan orain dela 20-25 urte zegoen egoera eta gaur egun dagoena guztiz bestelakoak direla. Izan ere, kanpotar asko etorri dira; Bilbotik, Getxotik eta inguruko beste herrietatik ere bai. Askok proposamenaren alde egongo liratekeela esango nuke, batez ere betidanik Sopelan bizi izan direnak, baina Sopelako biztanleria asko aldatu da, eta herrira etorri berri direnek ‘Sopelana’ izenez ezagutu dute.\nMikel Gorrotxategi, Euskaltzaindiako Onomastika Batzordeko idazkaria: “Agintean daudenak legea betetzeko beharra ikusi dute, eta, batez ere, euskarari leku bat emateko beharra”\nZergatik Sopela eta ez ‘Sopelana’?\nAzkeneko 1500 urteetan herriaren izena ez da ‘Sopelana’ izan, baina euskara ez denez inoiz administrazioen hizkuntza izan, hori ez da paper ofizialetan islatu, paper guztiak gaztelaniaz idatzi baitira. Administrazioek erabilitako hizkuntza bakarrak latina eta gaztelera izan dira beti, berdin dio zibilak edo elizaren administrazioak, sekula ere ez dute euskara erabili. Hori dela eta, Vitoria edo San Sebastian agertzen den bezala, gure agiri guztietan Sopelana agertzen da.\nBeraz, amaierako -“na” hori aspaldi galdu zen.\n‘Sopelana’, Sopela bihurtzea euskararen arau fonetiko bategatik da. Euskara zaharrak bi ‘n’ mota zeuzkan, latinak bezala: bata ‘n’ apala esan genezakeena eta bestea ‘n’ gogorra. ‘N’ horiek, dokumentazio zaharrean ‘n’ bikoitz moduan idazten ziren askotan, baina, euskarak, hizkuntza guztiek bezala, bere ahoskatze sistema aldatu zuen, eta ‘n‘ bakar batera moldatu zuen hizkuntza. Horren ondorioz, ‘n’ biguna desagertu egin zen eta toponimoetan ‘n’ gogorra geratu zen.\nNoiz gertatu zen hori?\nOrain dela 1000 edota 1500 urte Euskal toponimian eta euskal hitzetan gertatutako aldaketa izan zen, Euskaraz, beste hizkuntzetatik hartutako hitzetan. Adibidez; ardanotik > ardoa sortu zen; Kanpanatik > kanpaia, baina kanpandorre esaten da, eta, horrek, erakusten digu antzina, bertan ‘n’ bat zegoela. Latinetik hartu genituen hitz guztiei aplikatu zitzaien lege hau, baina erromantzezko hitzei ez zitzaien aplikatu. Horrek esan nahi du latina hitz egiten zen garaian burutu zela aldaketa hori, latinetik hartu genituen hitzei aplikatu genielako araua, baina ez gaztelaniatik edo frantsesetik hartutako hitzei. Dokumentazio zaharretan salbuespenak ere agertzen dira. Sopelaren kasuan adibidez, aipu dokumentalak daude eta ‘Sopelabaso’ izena agertzen da, ez ‘Sopelanabaso’. Izen-deituren kasuan ere, elizako administrazioak ez du inoiz ‘Sopelana’ erabili. Deituretan euskal izenak agertzen dira, urrutira joandako euskaldunek Sopela erabiltzen zutelako eta hala agertzen zelako bataio agirietan, baina administrazioak beti zuzentzen duenez, egun bakarrik ‘Sopelana’ agertzen da.\nEuskaltzaindian noiz hasi zineten prozesu honekin?\nEuskaltzaindiak 1979.urtean herriaren izen zuzena Sopela zela, eta ofizialki hori agertu behar zela, esan zuen. Bere garaian, udalak agiri bat eskatu zion Euskaltzaindiari, baina honek ez zuen aintzat hartu agiriak esandakoa. Urteak pasa ostean, udalarekin harremanetan jarri ginen berriz ere, baina orain arte agintean egon direnek ez zuten egokia edota beharrezkoa ikusten udalerriaren izena aldatzea. Arrazoi historikoengatik ez zen aldatu, baina, orain, udalean aldaketa bat eman da eta agintean daudenak legea betetzeko beharra ikusi dute, eta, batez ere, euskarari leku bat emateko beharra.\nEAJ alderdiaren ikuspuntua\nEAJ alderdiak gai honen inguruan zerikusi handia du. 1979. urtean, orain dela 34 urte, Euskaltzaindiak txosten bat egin eta Sopelako Udalari bidali zion. Momentu hartan, EAJ alderdia aurkitzen zen Sopelako Udaletxean. Txosten horretan, euskarazko izen ofiziala Sopela dela adierazten zen, baina garai hartako alkatea, Imanol Garaik ez zuen horrela ikusten eta ‘Sopelana’ Udalerriko izena mantendu egin zuen. Horrela ba, Euskaltzaindiak egindako proposamen horri ez zitzaion kasurik egin eta ondorioz, alde batera utzi zen gaia.\nHala ere, 2013. urtean, EAJ alderdiak izen aldaketaren prozesu honi baiezko botoa eman dio. Honen inguruan Leire Basaurik, Sopelako EAJko bozeramailea eta kultur, euskara eta hezkuntzako zinegotziak, bere iritzia eta EAJk duen iritzia eman zuen.\nLeire Basaurik, Euskaltzaindiak bidalitako informazio eta txosten guztiak kontuan hartzen ditu. Bertan, Euskaltzaindiak euskarazko forma egokia Sopela eta ez ‘Sopelana’ dela adierazten du. Otsailean egindako udal bileran, EAJk bere baiezko botoa eman zuen, baina orain arte, edota karguan egon diren denbora tarte horretan ez dute izena aldatzeko proposamenik egin. Euskaltzaindiak txostenak bidali zizkion eta behin baino gehiagotan harremanetan jarri ziren udalean zeudenean, emaitzarik lortu gabe. EAJko alderdiaren barnean, “beraien sentimenduak” medio daudela adierazi zuen Leire Basaurik, eta horrek alderdiaren aurkitzen diren “zinegotzien arteko gatazkak edota tira-birak sortu ditu”. Alde batetik, Sopela defendatzen dutenak daude, eta, bestetik, ‘Sopelana’ defendatzen dutenak. Ondorioz, alderdian dagoen “eztabaidak irekita” jarraitzen duela azaldu zuen, baina “Eusko Jaurlaritzak eta Euskaltzaindiak bidalitako txostenen ondorioz, erabaki bat hartu behar” izan zuten egun batetik bestera, honen inguruan hitz egiteko denbora nahikorik izan gabe.\nLeire Basauriren esanetan, gai honen inguruko erabakia hartzean, “herritarrak kontuan” izan ditu. Era berean, bozketa baten bitartez herritarrei izena aldatzea aukeratzeko eskubidea ematea “ideia on bat izango litzatekeela” adierazi zuen, “gai honen inguruan herritarrek pentsatzen dutena jakiteko”. Hala ere, herritarrei izenaren inguruko “informazio guztia plazaratzea beharrezkoa” litzatekeela dio, “askok ez dakitelako nondik datorren herriaren izena”.\nAzkenik, pertsona bakoitzak pentsatzen edo sentitzen duenarekiko errespetua izan behar dela adierazi zuen EAJko bozeramaileak, eta honekin batera, leku guztietan Sopela ofizialki jarri arren, “bakoitzak sentitzen duen bezala erabili dezala” adierazi zuen. Hala ere, Sopela ofizialki erabiltzea “ondo” ikusten duela berretsi zuen.\nHerritarren artean, iritzia nahiko kontrajarria dago. Izan ere, gehiengo batek bere egunerokotasunean udalerria ‘Sopelana’ -eta ez Sopela- izendatzen duela adierazi du:\nSopelan, 2013ko maiatza.\nPost hau Erreportajeak atalean eta Bizkaia, Cambio de nombre Sopela, EAJ, EH Bildu, Euskaltzaindia, ikel Gorrotxategi, Nombre oficial Sopela, PNV, PSE, Que ver en Sopela, Saioa Villanueva, Sopela, Sopela ala Sopelana, Sopela o Sopelana, Sopelana, Vizcaya laburpen hitzekin publikatua izan da. Gogokoetara gehitzeko lotura iraunkorra.


Auzo batzarrak egingo dituzte Munitibarren, zapatuan hasita - Lea-Artibai eta Mutrikuko Hitza : Lea-Artibai eta Mutrikuko Hitza\nAuzo batzarrak egingo dituzte Munitibarren, zapatuan hasita\nGuztira sei bilera egingo dituztela zehaztu dute Munitibarko udal ordezkariek. Zapatuan [azaroak 9] egingo dira lehenengo biak, eta gainerakoak azaroaren 16an eta 23an.\n2015ean Aldaka auzoan egindako auzo batzarra.\nHerritar guztien artean herriko auzoak hobetzeko helburuagaz, Munitibarko Udalak sei auzo batzar egingo ditu, zapatuan [azaroak 9] hasita.\nBilerak hiru egunetan banatuta egingo dituztela zehaztu eta auzotarrei bileretan parte hartzeko gonbitea egin diete udal ordezkariek.\nBesteak beste, hobetu beharreko puntuak eta auzotarrek dituzten kezkak dira bileretan landuko direnak.\nUdalak udalerriaren norabidean eta udalaren erabakietan herritarren parte hartzeak duen garrantziari eusten jarraitzen dio. Hala, orain egingo dituzten auzo batzarrak ere Zeuaz egitasmoaren barruan daude, aurreko urteetan egin legez.\nZapatua [azaroak 9]. 10:00etan Totorika, frontoi ondoan. 12:30ean Gerrika eta Uriona, Santa Luzia ermitan.\nAzaroak 16. 10:00etan Ganbe, eskolan. 17:30ean Gerrikaitz, Bengolan.\nAzaroak 23. 10:00etan Berreño, autobus geltokian. 12:30ean Aldaka, Santiago ermitan.


Free chat Santa Adelia. Ausazko arrotz doan txateatu berehala Santa Adelia tik.\nFree chat Santa Adelia\nOngi etorri Chatroulette Santa AdeliaEdozein lekutan, munduko pertsona aleatory bat konektatzeko. Chatroulette Santa Adelia dezakezu honako aukeren artean aukeratu:- Guztiak pertsona mota Santa Adelia doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nSanta Adelia hirien zerrenda:


Eliza berria da egiten asia milla zazpireun, ber[r]ogei ta irugarren urtean, eta bukaera eman izan zioten milla zazpi eun irurogei ta laugarrenean. Izt C 51. Sukuntzak ontan eman zion bukaera. Or Eus 367. Lan geiegi badegu, / eman bukaera. Lizaso (\tin Uzt Noiz 89). Bere bizitze urrikalgarriaren ezin-besteari bukaera emateko. Berron Kijote 150. Bertso oiekin, festari bukaera eman zioten. Alkain 29. Bukaera're eman deiodan / igaro baida eguna. Insausti 242.\nGai oni dagokan bukaera emateko. AA III 437. Bere ikasikizunai bukaera ona emateko. Aran SIgn 64. Lanari bukaera ona ematia. Bv AsL 135. Egun artan asi zuten leloari nola bukaera on bat emango zioten. Ag G 38. Obeko degu garaiz / ixiltzen bagera, / eta eman dezadan / onen bukaera. Uzt Sas 312. Alik eta ari-eginkizunari azken-bukaera eman arte. Berron Kijote 225. Bukaera ona eman diote / aurtengo Ligari. Insausti 202.\nZein gaizki erantzupidetu dioran nik zure amodiozko naitasun bukaera bagekoari. Jauregui 242.\n<< buhame 0 / 0


naiz: agenda - XII. Sara Korrika Trail\nXII. Sara Korrika Trail\nSara Korrika Trail lasterketaren hamabigarren edizioa martxoaren 26an izango da Saran.\nGoizeko 09:00etan hasiko da proba herriko plazatik, eta korrikalariek igaro beharreko distantzia 22,4 kilometrotako izango da, 1.571 metrotako desnibel positibo eta 1.851 metrotako desnibel negatiboarekin.\nOhikoa den moduan, hainbat hornidura gune ezarriko dira ibilbidean zehar. Proba amaitu ostean sari banaketaren txanda izango da.


Zomorroen kluba oporretara doa by Erein argitaletxea - Issuu\nAzala eta liburuaren diseinua: Iturri Azaleko marrazkia: Iván Landa Maketazioa: Erein © Laida Martinez Navarro © EREIN. Donostia 2018 ISBN: 978-84-9109-199-8 L. G.: SS-339/2018 EREIN Argitaletxea. Tolosa Etorbidea 107 20018 Donostia T 943 218 300 F 943 218 311 e-mail: erein@erein.eus www.erein.eus Inprimatzailea: Itxaropena, S. A. Araba kalea, 45 Zarautz T 943 835 008 F 943 130 822 e-mail: itxaropena@itxaropena.net www.itxaropena.net\nIĂąigori eta Martinari. Zuek gabe, ezin.\nIgandea, 17:00 DUELA BOST MINUTU\nZergatik gertatu behar zait guztia niri? Zergatik, e?… Duela bost minutu udalekuetara lagunekin joateko irrikaz nengoen. Saltoka nenbilen pozaren pozez! –Tira, azkar! –errepikatzen nien gurasoei etengabe–. Goazen! Aita langabezian dagoenetik, kontu handiz ibiltzen gara etxean diruarekin; horrexegatik pixka bat kostatu zitzaien gurasoei esatea udalekuetara joaterik banuela. –Edertooo! –oihukatu nuen baimena eman zidatenean. Barrez hasi ondoren, gurasoek jakinarazi zidaten udalekukoa nire urtebetetzerako oparia zela. –Beraz, hamalau urte betetzen dituzunean ez duzu gehiagorik espero behar, Teresa! Ezetz, ez nuela opari gehiagorik nahi ziurtatu nien. Jarraian nire lagun minei whatsapp bana bidaltzera abiatu nintzen: Aliciari (“Inurrierdi” esaten diogu askotan, txiki-txikia-baxua delako) eta Paulari (“Armiarma” du ezizena, besoak eta hankak argal-argalak dituelako). 9\n–Neu ere banoa!!! –idatzi nuen mugikorrean–. Nire lagunik onenekin, gauza dibertigarri pilo bat egiten egun batzuk ematea udalekuetan… Duela bost minutura arte, munduko planik onena iruditzen zitzaidan. Horrexegatik hasi naiz korrika autobus-geltokira heltzeko. Maletak, motxilak eta lo-zakuak daude nonahi. Ni ikusi bezain laster, Paula eta Alicia presaka hurbildu zaizkit. Inurrierdik buruko erraldoi bat darama poltsa batean. Bizitza osoan ez dut handiagorik ikusi! Alicia oso baxua denez, haren ondoan ikaragarria ematen du geltokian zehar mugitzean, talka egiten du inguruko jende guztiarekin buruko itzel hori dela eta. –Hau gabe ezin dut lorik egin! Horrexegatik daramaaat! –oihukatu du, burukoa seinalatuz. Oihuka hitz egiten du beti Aliciak. Horrek arazoetan sartu gaitu behin baino gehiagotan. –Autobusera igotzeko irrikaz nago! –orro egin du, oraingo honetan. –Baita ni ere! –gehitu du Paulak. Belaunekin eta buruarekin, kolpetxoak ematen dizkio baloi bati. Futbolzale amorratua denez, ez du urratsik egiten baloi hori gabe. Gustatzen zaizkion futbolari guztiek sinatuta dago. –Bat, bi, hiru…! –kontatu du jarraian zenbat kolpe emateko gai den ikusteko–. Udalekuetara heldu nahi dut! 10\n–Nik ere bai! –oihukatu du Inurrierdik, berak ere kontatuz–. Lau, sei, zazpi…! Zenbakiak oihukatu ahala, buruko erraldoia mugitu du hara-hona. Halako batean, sekulako kolpea eman dit harekin. Zart! Nik, atzerantz egitean, Paularekin txoke egin eta baloia joan zaio. Korrika irten naiz berreskuratzeko. Metro batzuetara, neska-mutilen talde baten aurrean gelditu da. Gurpil-aulkian jesarritako neska batek hartu du: –Jokalari pilo batek sinatu du! –esan du liluratuta baloia aztertzean. Bere ondoan dagoen mutil bati pasatu dio. Mutilak txistu jo du: –Zelako baloi ederra! Mutila guapoa da, benetan! Begiratu didanean, gorri-gorri jarri naiz, bihotz-taupadak arindu zaizkit. –Ez da nirea! –azaldu dut arrapaladan–. Nire lagunarena da! Irribarre egin dit mutilak. –Klaudia dut izena –aurkeztu du bere burua gurpil-aulkiko neskak–. Hauxe nire neba Imanol da. Udalekuetara goaz, zeu ere etorriko zara? –Teresa dut izena –azaldu diet–. Eta bai, neu ere banoa! Nire baiezko erantzuna entzunda, berriro egin du irribarre Imanolek. Ualaaaa, guapoa da gero! Urdailean kilimak nabaritu ditut. –Joateko irrikaz gaude –jakinarazi dit mutilak baloia itzultzearekin batera. 11\n–Baita ni eta nire lagunak ere! –erantzun diot. Nahiz eta nire burmuina estutu zerbait dibertigarria edo interesgarria Imanoli esateko, ez dut lortu. Unerik garrantzitsuenetan hitzek huts egiten didate! Ez dago eskubiderik! Zorionez, ahots bat entzun da bozgorailu batetik: –Goazen! Denok autobusera! Agur esan ondoren, buelta eman dut nire lagunekin itzultzeko. Baina jendearen eta lurrean utzitako maleten eta motxilen artean pasatzea ez da erraza. Metro bakan batzuk besterik ez dut egin, eta pertsona bat jarri zait aurrean bidea moztuz. Aj! Sinets dezakezue?… Vanesa da. Institutuan ni ikusi bezain laster, iraintzen eta burla egiten hasten zaidan neska. Eskukada batez kendu dit baloia, eta goitik behera aztertu nau, mespretxuz, makillatuta dauzkan ezpainak estutuz. –Hara! A zelako sorpresa! Kaixo, La-be-zo-mo-rro! –Hitzak arrastaka ahoskatu ditu, nazkaz eta ozenki, inguruko guztiek entzuteko moduan–. Ez zara ZENTIMETRO BAKAR BAT HAZI azken asteotan! Kaka! Hori entzunda, duela bost minutu neukan ilusioa mila puskatan puskatu da.\nEgun berean, 17:10 EEEEZ!\nHamahiru urte ditut eta, nire benetako izena Teresa izan arren, “Labezomorro” esaten didate. Hona hemen zergatiak: beltzarana naiz, txiki-txikia, eta gehienetan beltzez jantzita noa jendearen arretarik ez erakartzeko. Baloia kendu didan sorgin ilehori desatsegin horrek eta bere lagunek jarri zidaten ezizena iraintzeko. Iraintzeko esaten diote “Inurrierdi” Aliciari ere (ni baino askoz baxuagoa da, buru erdi baten aldea ateratzen diot altueran); eta “Armiarma”, Paulari (arestian esan dudan bezala, haren besoak eta hankak alanbreak bezain argalak direlako). Nire lagunek, berriz, paso egiten dute ezizen horietaz. Are gehiago, dibertigarriak iruditzen zaizkie, eta askotan, gure artean ere erabiltzen ditugu. Hori ez da Vanesaren eta bere lagunen gustuko. Sorginen ustean, guk, hirurok, Zomorroen kluba osatzen dugu: zomorro nazkagarriak gara eta destaina baino ez dugu merezi. Niri, sorginen ideia horiek amorrua ematen didate, baina Inurrierdiri eta Armiarmari barregura besterik ez diete eragiten. Horrek nerbioetatik jartzen du Vanesa. Pu, sorgina! Maltzurrenetan maltzurrena da. Lurraren aurka talka egitean meteorito batek 13\ndaukan grazia berbera duela esan dizuet?… Ba horixe! –Inoiz baino TXIKIAGO ematen duzula esango nuke! –oihu egin du oraingo honetan–. NANO bihurtuko zara azkenean? Inguruko guztiak begira geratu zaizkit. Batzuek barre txikiak egin dituzte. Zergatik? Zergatik, e?… Munduan dagoen pertsona guztien artean Vanesa da gutxien gustatzen zaidana. Pasa den ikasturtearen amaieran Zomorroen klubaz mendekatzea zin egin zuen. Institutuko jende guztiaren aurrean barregarri utzi genuela uste duelako egin zuen promesa hori. Baina gezurra da, argi gera dadila. Guk ezer egin gabe geratu zen barregarri; horretarako ez baitu laguntzarik behar. Orain, baloia nigandik urrun mantendu bitartean, haserre begiratu dit. Gero, Klas!… libre daukan eskuko atzamarrak klaskatu ditu. Soinu hori entzunda, haren lagun bat, Gorane (bera ere ilehoria da eta ezpainak Vanesarenak bezain makillatuta dauzka), arineketan hurbildu zaigu. Bi motxila, bi maleta eta bi lo-zaku dakartza. Gabon-arbola ematen du, gauza pilo bat eskegita edo erdi arrastaka daramalako! –Begira nor daukagun hemen! –oihukatu dio Vanesak. Haren ahotsa ate herdoildu bat ixtean ateratzen duen zarata bezain atsegina da–. Udalekua primerakoa izango da! Zomorro nazkagarriak ere datozenez, mendeku hartzeko aukera izango dugu! 14\n–Ederto! –erantzun du Goranek, Vanesaren hitzak munduko zentzudunenak balira bezala–. Mendekua! Mendekua udalekuetan! Kar, kar, kar! Bostekoa eman diote elkarri adostasuna adierazteko. Zer?… Orduan bi eta bi eta bi batu ditut: bi motxila, bi maleta, bi lo-zaku. Eta batuketa egin eta gero, pot eginda geratu naiz: haiek ere etorriko dira udalekuetara?… Aste osoan jasan beharko ditugu sorgin ilehori desatsegin horiek?… O, ez! Hau zoritxarra!\nTeresa oporretara joateko irrikaz dago. Udalekuetan pasatuko du astebete Zomorroen Klubeko lagunekin, eta izugarri pozten du horrek. Baina h...


Iruña - Nafarroa Helmuga | Ayuntamiento de Pamplona\nMeet in Pamplona - Bilerak eta Biltzarrak\nIruña - Nafarroa Helmuga\nHiri berde eta harresi-barrukoa\nIruñea ezaguna da mundu osoan Sanfermin nazioarteko jaiarengatik. Baina jaitik haratago, Nafarroa hiri moderno eta atsegina da, eta hainbat gauza egin daitezke bertan: harresien artean paseatu, parkeetan deskantsatu, Donejakue Bidea egin, dendetara joan, pintxo goxoak dastatu, lehen-mailako ikuskizunak ikusi edo tradizio handiko kirolak, adibidez, pilota, miretsi.\nNazio-mailan garrantzitsuak diren erreserba-plataformei buruzko azterketa ezberdinen arabera, ostatuari dagokionez, oso balorazio altua ematen dute gure bisitariek, eta asebetetze-indizea oso altua da. Horrek pozten gaitu, eta gure establezimenduek egiten duten ahalegina saritzen du, harreraren eta profesionaltasunaren alorretan hobetzekoa.\nTokiko produktuak eta gastronomia\nNafarroak antzinako zaporea eskaintzen dio bisitariari. Izan ere, lurralde honetan errezeta tradizionalak kontserbatu dira. Errezeta horiek Nafarroako askotariko paisaiak ematen dituen produktu guztiez hornitzen dira eta bazkaria gertakizun soziala bihurtzen dute. Baina eboluzioa eta berriketa izan du ere bai, gure txef onenen sormenak galdu nahi ez dituen gourmet onaren jomuga izanik.\nSan Fermin, jai unibertsala\nJai guztien jaia. Uztailaren 6an “txupinazoa” lehertzen denean, biziak eztanda egiten du hirian eta poztasun horretatik gainerako eskualdea kutsatzen da. Iparraldeko jaiek kaleak betetzen dituzte dantza eta herri-kiroleko emanaldiekin. Hegoaldean, berriz, bigantxak dira protagonista\nErreinu baten historia\nGaur egunera iritsi arte, historiako aro guztiek utzi dute beren aztarna paisaietan, herrietan eta ondare artistiko interesgarrian: lehenengo giza aztarnek, erromanizazioak, dinastia nafar eta frantsesek eta gerra karlistek. Gudu eta hitzarmenez osatutako historia, erregeak, erromesak, indianoak eta herria protagonista zirela. Eta horrek guztiak gure izaera eta idisionkrasia eratu du.\nDonejakue Bidean sartzeko atea\nNafarroa Santiago Bidearen atea da penintsulan eta bi bide nagusik zeharkatzen dute: Pirioniotik sartzen dena, Orreaga mitikotik, eta Aragoitik datorrena, alegia, Zangoza zeharkatzen duena. 200 kilometroan zehar ondare artistikoaz eta dibertsitate natural, kultural eta gastronomikoaz gozatzeko aukera dugu, Frantziar Bidea deritzon bidean, hain zuzen, XI. mendean Antso III.a errege nafarrak sustatua. Egun, Donejakue Bidea esperientzia ahaztezina da.\nIrauten duten tradizioak\nNafarroa historia aberatseko eta kondaira anitzeko lurra da, urte osoan zehar tradizio zahar eta emozio handiz bizi dituen jai herrikoi ugariko lurraldea: inauteriak, erromesaldiak, Almadiaren Eguna, jaiak, akelarreak, arbasoen dantzak eta herri-kirolak, baita jotak eta behi bizien askatzeak ere.\nPirinioetako gailur elurtuetatik Errege Barde lehorretaraino, eskualde honetako aberastasun naturala, beti errespetatu eta kontserbatu dena, ezagutzera animatzen dizugu. Nafarroako aniztasun klimatikoari esker, ondare bikaina dugu: beti berdeak diren haranak, esaterako Erronkari edo Baztan; baso liluragarri eta koloretsuak, adibidez, Iratiko oihana, Orgiko basoa edo Kintoa; eta urak moldatutako zintzurrak, bertigoa eragiteko modukoak, hala nola Irunberriko arroila edo Arbaiungo arroila.\nNafarrak holakoak garela diote: lagunen lagun, solidarioak, zintzoak, pixka bat burugogorrak, abegitsuak... jende jatorra. Gure bisitariek diote hori, aisialdirako edo negozioengatik etorritakoek, etorri eta ospa egin zutenek edo etorri eta hemen geratu zirenek.\nEtorkizunari begira gaude\nNafarroan gure sustraiak eta historia maite ditugu, baina etorkizunari begira bizi gara, jasangarritasuna ardatz izanda. Aitzindariak gara energia berriztagarriei, medikuntzari eta hezkuntzari dagokienez, eta berrikuntzan gehien inbertitzen duen bigarren erkidegoa gara nazio-mailan, Espainiako Merkataritza Ganberako Enpresa Lehiakortasuneko Behatokiaren arabera.\nSlow Tourism Helmuga\nOngi etorria ematen diegu bidaiari lasaiei. Mirets itzazu ur-jauziak udaberrian, gal zaitez basoan udazkenean eta entzun ezazu marrualdia, lilura zaitez portada erromaniko batekin, egin ezazu Santiago Bidea, goi-mailako sukaldaritzaz zein eguneko menu sinple batez goza ezazu, goza ezazu landa-etxe batean zure lagun edo familiako kideekin, zoaz Iruñeara asteburu erromantiko bat izatera... Nafarroak lasaitasunez bizitzeko mila era eskaintzen dizkizu.


Genèse 27 - La Sainte Bible [Biblia Basque (EAB) 2008] - (Gen 27)\nZahartu zen Isaak, eta ezer ez ikusteraino ahuldu zitzaion ikusmena. Egun batean, Esau bere seme nagusiari deitu zion: —Seme! Esauk erantzun: —Hemen nauzu!\nIsaakek jarraitu zuen: —Zahartu naiz eta une batetik bestera hil naiteke.\nHar itzazu ehizarako iskiluak, uztaia eta geziak, zoaz oihanera eta harrapa ezazu piztiaren bat.\nOndoren, atondu iezadazu atsegin dudan erako jaki goxoa eta ekarri, jan dezadan. Gero, neure bedeinkazioa emango dizut, hil baino lehen.\nRebekak aditu zuen Isaakek bere seme Esauri esandakoa. Esau aitari eskaintzeko ehizaki bila oihanera joan orduko,\nRebekak bere seme Jakobi esan zion: —Begira, zure aitari entzun diot Esauri esaten:\n«Ekarri ehizakia eta atondu jaki goxo bat, jan dezadan. Gero, Jaunaren aurrean bedeinkatuko zaitut, hil baino lehen».\nOrain, seme, entzun eta egizu nire agindua:\nZoaz abere-taldera eta ekarri bi ahuntz guri, eta jaki goxoa prestatuko diot aitari, atsegin duen bezalakoa.\nZeuk eramango diozu jateko; horrela, zu bedeinkatuko zaitu hil aurretik.\nJakobek erantzun zion bere ama Rebekari: —Baina Esau iletsua da, eta ni azal leunekoa.\nBaliteke, ni ukitu eta iruzur egiten diodala aita ohartzea. Orduan, bedeinkazioaren ordez madarikazioa erakarriko nuke neure gain.\nAmak esan zion: —Betor niregana delako madarikazio hori. Egizu nire esana eta zoaz agindutakoa ekartzera.\nJoan zen, bada, agindutakoa hartzera, eta amarengana itzuli zen. Honek jaki goxoa prestatu zuen, aitak atsegin zuen bezalakoa.\nRebekak, berehala, bere seme nagusi Esauren arropak, etxean zeuzkan arroparik dotoreenak, hartu eta Jakob bere seme gazteenari jantzarazi zizkion.\nAhuntz-ileaz estali zizkion eskuak eta lepo leuna.\nEta prestaturiko okela eta ogia bere seme Jakoben eskuetan jarri zituen.\nSartu zen Jakob aitarengana eta esan zion: —Aita! —Bai, seme —erantzun zion hark—. Baina nor zara zu?\nJakobek aitari: —Esau zure seme nagusia. Bete dut eskatu didazuna. Jaiki, mesedez, eseri eta jan nik ehizatua, bedeinka nazazun.\nIsaakek erantzun zion: —Bai azkar aurkitu duzula, seme! Jakobek esan zuen: —Jaunak, zure Jainkoak, eman dit hartarako egokiera.\nOrduan, esan zion Isaakek: —Zatoz hurbilago, seme, uki zaitzadan, egiaz nire seme Esau ote zaren ala ez jakiteko.\nHurbildu zitzaion Jakob bere aita Isaaki, eta honek ukitu eta esan zuen: —Jakobena da mintzoa; eskuak, ordea, Esaurenak.\nEz zuen ezagutu, eskuak anaia Esaurenak bezain iletsuak baitziren, eta bedeinkazioa eman zion.\nIsaakek galdegin zion: —Egiaz nire seme Esau al zara? —Bai, Esau naiz —erantzun zion Jakobek.\nGero, Isaakek: —Emadazu jaten ehizakia, seme, eta bedeinkatu egingo zaitut. Jakobek eman eta hark jan egin zuen. Ekarri zion ardoa eta hark edan.\nOrduan, esan zion aitak: —Zatoz hurbilago eta besarka nazazu, seme.\nHurbildu eta besarkatu egin zuen. Isaakek, haren arropak usaindu zituenean, bedeinkatu egin zuen, esanez: «Nire semearen usaina, Jaunak bedeinkaturiko zelaiaren usaina.\nJainkoak eman diezazkizula zeruko ihintza eta lurreko guritasuna, ogi-ardotan oparotasuna.\nIzan ditzazula herriak zerbitzari, makur daitezela nazioak zure aitzinean. Izan zaitez zeure senideen nagusi, makur daitezela zure aitzinean zure amaren semeak! Madarikatua, zu madarikatzen zaituena! Bedeinkatua, zu bedeinkatzen zaituena!»\nIsaakek bedeinkatu eta Jakobek bere aita utzi bezain laster, Esau iritsi zen ehizatik.\nHonek ere aitak atsegin zuen jaki goxoa prestatu, aitari eraman eta esan zion: —Jaiki zaitez, aita, eta jan zeure seme honen ehizakitik, bedeinka nazazun.\nAita Isaakek galdegin zion: —Nor zara zu? —Esau nauzu —erantzun zion hark—, zure seme zaharrena.\nZirrara ikaragarriak hartu zuen Isaak, eta esan zuen: —Nor zen, bada, ehizatik etorri eta jatekoa ekarri didana? Harenetik jan dut zu sartu baino lehen. Bedeinkatu egin dut eta betiko dago bedeinkatua.\nAitaren hitzak entzutean, Esauk garrasi handi mingotsa egin eta esan zion: —Bedeinka nazazu neu ere, aita.\nIsaakek erantzun: —Azpikeriaz etorri da zure anaia eta berak hartu du zure bedeinkazioa.\nEsauk ihardetsi zion: —Ongi jarria du, bai, Jakob izena, oraingoarekin bi bider kendu baitit txanda. Lehen-semetzaren eskubidea kendu zidan lehenengo eta, orain, bedeinkazioa. Esan zion, gainera: —Ez al duzu niretzat beste bedeinkaziorik?\nIsaakek erantzun: —Hara, zure nagusi egin dut eta senide guztiak haren zerbitzari bihurtu. Ogiz eta ardoz hornitu dut. Zer egin dezaket zure alde, seme?\nEsauk esan zion: —Ez al duzu bedeinkazio bakar bat besterik, aita? Bedeinka nazazu neu ere! Esau negarrez hasi zen ozenki.\nEta Isaak honela mintzatu zitzaion: «Begira, lur gurietatik kanpo biziko zara, zeruko ihintzetik urrun.\nEzpataz zainduko duzu bizia, eta zeure anaia zerbitzatuko; baina bere garaian botako duzu lepotik haren uztarria».\nEsauk begitan hartu zuen Jakob, honek aitarengandik lortutako bedeinkazioagatik. Honela zioen berekiko: «Hurbil duk gure aitaren hileta-eguna; orduan, Jakob nire anaia hilko diat».\nRebekak, lehen-seme Esauren asmoei antzemanik, Jakob seme gazteenari dei egin eta esan zion: «Adizu, Esau zure anaiak mendekua hartu nahi du zure bizkarretik, zu hilez.\nEntzun, seme. Ihes egizu Haranera, Laban nire anaiarenera.\nGelditu harekin denboraldi bat, zure anaiari haserrea baretu arte.\nAnaiak zuk egina ahaztu eta haren amorruak atzera egin dezanean, bidaliko dut norbait hara, zure bila. Zer dela-eta galdu behar ditut neure seme biak egun berean?»\nRebekak esan zion Isaaki: «Bizitzaz nazkaturik nago Esauren emakume hitita horiengatik. Zertarako bizi, Jakob ere lurralde honetako emakumeren batekin ezkontzen bada?»


Bizkaiko Hirugarren Adineko egoitzen kudeaketa eredua aldatzea eskatu dugu | LAB SINDIKATUA\nZerbitzu Publikoak Zerbitzu Soziokomunitarioa Bizkaiko Hirugarren Adineko egoitzen kudeaketa eredua aldatzea eskatu dugu\nBizkaiko Hirugarren Adineko egoitzen kudeaketa eredua aldatzea eskatu dugu\nSektoreko langileek adierazi dute “kokoteraino daudela, hemen inork bere ardura ez duelako bere gain hartzen”. Langileei eskatu eta eskatu baino ez zaie egiten, esfortzu gehiago egin behar dutela esaten zaie, dirurik ez omen dago unibertsalak diren eskubideak modu egoki batean bermatzeko. Egoitzetako egoera langileek konpondu beharko balute bezala hitz egiten diete. “Arduragabekeria” irizten diote honi.\nZahar Egoitzetako langileek den-dena ematen duten lanean. Ahal eta behar dutena baino gehiago ematera daude behartuak, egoera tamalgarriak behartuta. Beti dabiltza presaka, lan karga fisiko izugarriekin, asteburu eta jai egun asko egiten dute lan, ez dugu atsedenerako tarte nahikorik… eta hau dena, haien bizien azkenetan dauden pertsonekin. Honek guztiak karga emozional eta psikologiko oso handia ere badakarrela esan behar da. Isilpean gordetzen den sufrimendua gehienetan. Euren lanak guzti hau bere ezaugarrien baitan ekarriko balu bezala, euren lanaren parte balitz bezala.\nSufrimendu eta neke orokortu hau ezin da barneratu lanaren parte izango balitz bezala. Ez da justua irakurketa hau egitea egoeraz. Egoera eta gatazka honek errudun eta erantzule zuzenak ditu eta Aldundia eta patronala dira.\nGertatzen dena hurrengoa da:\n•\t3. Adineko Egoitza gehien gehienak (148tik 125, gutxi gora-behera) esku pribatuek kudeatzen dituzte. Zerbitzu publiko pribatizatu eta prekarizatua bihurtu dute politikariek. Merkatuan etekinak ateratzeko dago diseinatua ia bere osotasunean. Aldundiak diru publikoa (denona den dirua) enpresarien eskuetan jarri eta langileak prekarietatean bizitzera kondenatzen gaituzte.\n•\tAldundiak ez ditu behar besteko neurriak jartzen hau guztia kontrolatzeko! Ez du bitarteko ekonomiko nahikoa bideratzen eta bideratzen den diruaren kontrola ere ez dela modu egokian egiten. Zertan inbertitzen dute enpresek jasotzen duten diru publikoa? Aldundiak ez al du hau kontrolatu eta mugatzeko betebeharra?\nEta langileok aldarrikatzen duguna hurrengoa da, beraz:\n•\tKalitatezko zerbitzu publikoetarako bidea egiten joan behar gara. Ez da bide erraza, baina denon mesedetan egiten joan behar garen bidea da.\n•\tRatio egokiak eta kategorietan zehaztuak: langile gehiago behar dira txanda bakoitzean lanean, eta honek ezin du gehiago itxaron.\n•\t1.592 orduko gehienezko lanaldia urtean. Hau da, egoitza publikoetan lan egiten den ordu kantitatea eta eurek 106 ordu gehiago egiten dituzte, soldataren erdiaren truke. Langileen gorputzek atsedena behar dute!\n•\tKontrol publiko handiagoa. Ezin da inor aberastu zerbitzu publiko bat eskaintzeagatik: Patronalari gehienezko irabazien muga ezartzea eskatzen du LABek, %2 baten inguruan egon litekeena.\nGatazka hau konpontzeko borondate politikoa behar dela aldarrikatu nahi du LABek. Politika sozialetan benetan inbertitu eta pertsonen mesedetan lan egiteko ordua heldu da. Orain izan behar da aldaketa, langileek ezin dute itxaron, kudeaketa ereduaren aldaketa da behar dena.


2021eko gaikako bilketaren inguruko balantzearen txosten grafikoa herritarren eskura — Debabarrena eskualdeko mankomunitatea\nMankomunitateak 2021eko gaikako bilketaren inguruko txosten grafikoa sortu eta herritarren eskura jarri du, herritarrek modu ulerterratzean izan dezaten eskualdeko birziklapen datuen berri.\nGaikako bilketa sustatzeko helburuarekin, Mankomunitateak eskualdeko datuen inguruko datuak gizarteratu nahi ditu, birziklapen ohitura egokien kontzientzia areagotzeko asmoz, informazioa zabaltzeko. Horregatik, 2021eko gaikako bilketaren inguruko datuak grafikoki jasotzen dituen txostena osatu du Mankomunitateak, herritarrek eskualdeko birziklapen ohituren bilakaeraren berri izan dezaten modu ulerterrazean.\nIosu Arraiz, Mankomunitateko lehendakariak azaldu duenez, “hilabetero eskegitzen ditugu eskualdeko gaikako bilketaren inguruko datuak webgunean, edonork kontsultatu ahal izateko. Dena den, datu asko direnez, batzuetan zaila izan daiteke interpretatzea edo datu zehatzak aurkitzea. Horregatik, gardentasunaren aldeko ariketan, gaikako bilketari dagokionean gure eskualdean 2021eko argazki orokorra zein den guztiok jakin dezagun, herritarren eskura jarri da 2021 urteko gaikako bilketaren balantzea jasotzen duen txostena, modu grafikoan eta errazean herritarrek informazio osoa izan dezaten: azken urteetan gaikako bilketak izandako bilakaera, zatiki bakoitzaren egoera, herriz herriko gaikako bilketaren bilakaera, etab.”\nTxostena eskuragarri dago debabarrena.eus webgunean eta hemen.\nDebabarrena eskualdeko herritarrek debabarrena.eus webgunean aurkitu dezakete Mankomunitatearen inguruko informazio guztia, gardentasun osoz atalka sailkatuta dagoena. Mankomunitatea ere herritarren eskura dago 943 700 799 telefonoan.


2019ko otsailaren 21a, osteguna | Ordua Euskal Herrian 21:30:31\nMalincheren ametsa (1939), Antonio Ruizen olio surrealista\nCoatzacoalcos (Mexiko), c. 1502. Noble familia batean jaio zen Malinalli Tenépatlm, gerora Malinche, Malintzin edo Doña Marina izenez ezagun egingo zen emakumea.\nAita hiltzean, ama berriro ezkondu zen eta seme bat izan zuen senar berriarekin. Malinalli lehensortua eta bidezko oinordekoa izan arren, gurasoek semearen alde egin omen zuten, zenbait iturriren arabera, eta neskatoa esklabo bezala saldu, neba txikiari bidea lautzeko. Beste bertsio batek dio maien eta mexiken arteko gatazka baten amaieran garaileari, hau da Tabscoobeko kazikeari, eman ziotela opari. Kontua da haurra besterik ez zela nobleziako kide izandako neskatoa esklabo bihurtu zela. Berehala, sorterriko nahuatl hizkuntzaz gain, maien hizkuntza ere menperatu zuen Malinchek.\nEspainiarrak Yucatan ingurura iritsi zirenean bertako maiek konfrontazioa saihestea erabaki zuten, eta 1519an Hernan Cortes buru zuten konkistatzaileei jakiak, arropak, urrea eta esklaboak eman zizkieten borondate ona adierazteko; ongietorri opariaren parte izan zen urte hartan bertan bataiatutako Malinche. Alonso Hernandez de Puertocarreroren zerbitzura egotea egokitu zitzaion hasieran.\nBaina Cortesek golkoko kostaldetik mendebalderantz egin zuen aurrera, eta nahuatl hizkuntzaren eremuetara iritsi zen. Jeronimo de Aguilar itzultzaileak maien hizkuntza menperatzen zuen, baina hura ez zen nahikoa. Malinche Cortesen albora eraman zuten, konkistatutako lurralde berrietan interprete lanetan jardun zezan.\nGaztelania bizkor ikasi zuen, Cortesen konfiantza eskuratu zuen, eta, itzultzaile izatez gain, konkistatzailearen idazkaria eta, geroago, maitalea ere izan zen. Harreman horretatik seme bat jaio arren, konkista amaitzean Hernan Cortes Juana de Zuñigarengana, Espainian utzitako emaztearen albora itzuli zen. Juan Jaramillo gaztelar kaparearekin ezkondu zen orduan Malinche. 1529ko dokumentu batek dio Jaramillok, alargundu ondoren, berriro ezkontzeko baimena eskatu zuela. Horregatik dakigu ordurako Malinche hila zela, baztangak jota ziurrenik.\n“Espainia Berriaren konkista Jainkoari zor diogu lehenik, eta Doña Marinari bigarrenik”, idatzi zuen Hernan Cortesek gutun batean. Luzaroan Malinche espainiarren konkista erraztu zuen traidoretzat jo izan da, baina azkenaldian historialariak beste ikusmolde batzuk kontuan hartuta aztertzen ari dira pertsonaia. Herrikideek arbuiatu eta esklabotzara eraman zuten; aldiz, konkistatzaileekiko leialtasunak askatasuna eta maila soziala berreskuratzeko aukera eman zion. Gainera, konkistaren arrakastaren erantzukizuna ezin zaio hari egotzi; espainiarren urre gosea, nagusitasun militarra eta izurriak askoz erabakigarriagoak izan ziren Malincheren itzulpenak baino. Akaso konkistaren kalteak arintzen saiatzea egotzi dakioke, iturri garaikideen arabera, konkistatzaileen eta konkistatuen arteko negoziaketetan parte hartzen zuenean, alferrikako odol isuriak saihesten ahalegindu baitzen.


�Reality show�-ak, telesailak... Euskal Herri euskaldunaren garaia! - GARA\nNestor Esteban Scaloni Euskal Herrian Euskarazeko kidea\n�Reality show�-ak, telesailak... Euskal Herri euskaldunaren garaia!\nUdazkena iristearekin batera reality showak ditugu berriro ere mintzagai. Batzuk berriak, eta beste batzuk hamaikagarren edizioa betetzen dutenak, formatuz eta edukiz aldatu ezean astunak bihurtzen direnak oso.\nHorietako reality show bat dugu Nafarroako Parlamentuko Ley del Vascuencearen inguruko «eztabaida»: iazko lehenengo edizioan, Himalaiara oporretara joan zen parlamentariak hartu zuen protagonismo osoa -bidaia horren ondorioz Ley del Vascuencea bere horretan mantendu zen-; bigarrengoan, UPNren eta PSNren arteko zirriek PSNren iritzi aldaketa ekarri zuten -zonalde mistoa lau herri gehiagora zabaltzearen proposamenak bigarrenean ere ez zuen aurrera egin-; eta orain, hirugarren edizioan (denbora tarte horretan Nafarroako Gobernuak ikerketa soziolinguistikoa egin du), Nafarroako Ezker Batua zonalde mistoa bederatzi herri gehiagora hedatzeko asmo-proposamenarekin etorri zaigu.\nLau, bederatzi.... betiko leloaren betiko leloa! Parlamentariek euskara dute hizpide (ez euskaraz noski), itxuran beti aldaketaren bat planteatzen dute, baina sakonean ezer ez. Parlamentuko eztabaida hamaikagarrenez antzua izan da, euskarari jarri beharreko mugaz besterik ez baita hitz egin, inondik inora euskaraz bizi ahal izateko eman beharreko erroko aldaketa juridiko eta politikoez.\nHogeita hiru urte pasa dira euskaldunoi lege arrotz hau ezarri zigutenetik, eta egun ezin gara euskaraz bizi haiek adostutako zonifikazioaren edozein zonaldetan bizi garelarik ere. Okerrena alderdi politiko guztiek, horrenbeste urte pasa eta gero, legeari zilegitasun osoa ematen diotela da; irudikatu eta sinestarazi nahi digute egun Euskal Herriak eta euskarak bizi duten zatiketa administratibotik eta hauetatik eratortzen diren Ley del Vascuencea bezalako sasi-legedien garapenetik, euskaraz bizi ahal izatea posible izango dela. Hau da: Ley del Vascuencea euskaldunontzat onuragarria eta baliogarria izan dakigukeela; sorreran euskara eta euskaldunon hizkuntza eskubideak mugatzeko lege-muga izan zela, eta oraindik egun horrela dela, ehuneko ehunean ahaztuz.\nNafarroako Gobernua, hala ere, aspaldi konturatu zen gizartean reality show honek arrakasta galdu duela, euskal komunitatea neka-neka eginda dagoela, sasi-legeak sinesgarritasunik ez duela... eta beraz, gabezi horiei guztiei aurre egiteko, telesail berritu bat izanen dugu aurki: Euskarabidearen 2009-2012rako Plan Estrategikoa. Helburua: orain arteko hizkuntza politika etnozidarekin modu sibilinoan jarraitzea zein euskaldun eta euskaltzaleen asimilazio eta desaktibazio prozesuan urrats berriak ematea.\nEuskarabidea ez da fama hobea izan duen telesaila, hasieratik zalantzak, gabeziak eta promesa faltsuak besterik ez baititu erakutsi. Baina oraingo honetan eraberriturik dator, eta horrela irudikatu nahiko dute hurrengo egunetan eginen duten plan estrategikoaren aurkezpenean: ahotsak, Xabier Azanza txotxongiloarena izaten jarraituko du; gidaria, Perez-Nievas beti bezala; berrikuntza nagusia, aurkeztuko duten Euskarabidearen 2009-2012 Plan Estrategikoak, Euskararen Nafar Kontseiluaren aldetik izanen duen onarpen eta babesean egonen da, protagonista berrien inplikazioan (gogoratu Euskararen Nafar Kontseiluaren osaketan, Nafarroako Gobernuaren ordezkariez gain, euskalgintzako hainbat eragile, eta euskara eta euskal kulturaren pertsona erreferente ezberdinak daudela).\nPlan Estrategiko horrek Ley del Vascuencea oinarri eta abiapuntu izanen du, eta Euskararen Nafar Kontseiluaren babesa jasoz gero, euskalgintzako hainbat eragile eta euskaltzaleen onarpena ere lortuko du, Vascuencearen legearen zilegitasuna eta baliagarritasuna alderdi politikoetatik harago eramanez, gizarteko hainbat sektore euskaltzaleetara hain zuzen ere, UPN-CDN hasieran aipatutako helburuetatik hurbilago egonik. Beraz, «euskaltzalez» osaturik, hobeto makilaturik, arriskutsuagoa izan daitekeen iruzur berri baten aurrean gara. Hori da laster aurkeztuko diguten telesail berria.\nArgi daukagu zein asmo ezkutatzen den Ley del Vascuencearen atzean, eta Euskarabidea-ren Plan Estrategikoaren atzean: administrazioaren aurpegia zuritzea, euskalgintza neutralizatzea eta euskararen galera eta euskaldunon asimilazio prozesua azkartzea. Garaia dugu, beraz, herri euskaldunean sinesten dugunok, helburu etnozida daukaten egitasmo, politika eta lege ezberdinen aurrean gure jarrera tinko azaltzeko. Sarri xamar entzun dugu azken garaiotan euskaldunon jokabide aldaketa bultzatu behar dugula bizi dugun hizkuntza sumisioa gainditzeko; horrekin batera, ordea, ezinbestekoa izanen da, asimilazio prozesua gelditu nahi badugu behintzat, herri euskalduna helburu ez duten iruzur ezberdinen egi eta gezurrak argi eta garbi azaltzea. Gainontzean gu geu bihurtuko gara geure buruaren borrero.\nAsimilazio prozesua gainditzeko, herri euskaldunaren alde indarrak bildu eta aktibatzeko garaia iritsi da. Eskubide pertsonaletatik harago, euskararen herriari dagozkion eskubide kolektiboen alde indarra egiteko garaia iritsi da; norbanakoon autodeterminazio ariketa oinarri izanik, herri euskalduna eraikitzeko ezinbesteko diren lege eta politikak geuk erabakitzeko eskubidea gaurdanik aldarrikatuz. Esperientzia eta adibideak hamaika, azkenetarikoa iaz lorturikoa Noain herrian (politikarien zonifikazioaren arabera zonalde ez vascofonoan kokaturik): herritarren borrokari esker irekitako D ereduko ikastetxea. Hau da gure determinazioa, hau da gure apustua, urte askotan herri mugimenduak lortutako aurrera pausuen arrazoia.